
REVISTA  TEOLOGICA 

=  organ  pentru  ştiinţa  şi  viaţa  bisericeasca.  — 


ABONAMENTUL:  Pe  un  an  200  Lei.  Pe  o  jumătate  de  au  100  Lei. 
. Un  număr  15  Lei.  = 


EROI  ŞI  MUCENICI  AI  ORTO¬ 
DOXIEI. 


în  manualul  meu  de  istorie  bisericească  pentru 
clasa  a  IV-a  a  şcoalelor  secundare  am  dat  urmă¬ 
toarea  lămurire  privitoare  la  caracterul  specific 
al  creştinismului  înrădăcinat  în  sufletul  poporului 
nostru : 

„Prin  trecerea  Ungurilor  la  biserica  roman o- 
catolică  sa  creat  Românilor  ardeleni  o  situaţie  destul 
de  grea. 

Căci  biserica  papei,  pornită  totdeauna  spre  cu¬ 
ceriri  şi  propagandă,  a  imprimat  regatului  ungar 
caracterul  de  regat  „apostolic"  şi  i-a  impus  datoria 
să  răspândească  în  toate  părţile  catolicismul  în  pa¬ 
guba  bisericii  răsăritene.  Din  partea  scaunului  papal 
din  Roma  au  fost  necontenite  îndemnurile  cătră 
regii  Ungariei,  cari  adeseori  se  obligau  cu  jurământ 
pe  sf.  Evanghelie,  să  facă  tot  ce  le  stă  în  putinţă, 
ca  să  aducă  pe  toţi  supuşii  lor  la  ascultare  faţă  de 
scaunul  papal.  Nu  au  reuşit  însă  a-şi  duce  la  înde¬ 
plinire  promisiunile  acestea,  cu  oricât  de  straşnice 
jurăminte  ar  fi  fost  ele  întărite.  Românii  ardeleni 
au  rezistat  cu  suflet  eroic  tuturor  ameninţărilor  şi 
încercărilor,  cărora  au  fost  supuşi  din  partea  rega¬ 
tului  ungar  şi  a  bisericii  catolice.  In  documentele 
vechi  se  face  amintire  şi  de  preoţi  catolici,  cari 

trăgeau  în  ţapă  pe  ţăranii  români  din  Ardeal  „more 
patrio“  —  după  obiceiul  ţării. 

Dar,  cum  în  tot  răul  este  şi  un  bine,  prigonirile 
acestea  seculare  au  deschis  tot  mai  mare  prăpastia 
între  Ungurii  catolici  stăpânitori  şi  între  Românii 
ortodocşi  îngenunchiaţi.  Dacă  Ungurii  ar  fi  rămas 
în  legături  cu  biserica  răsăriteană,  fiind  sprijiniţi  de 
împăratul  şi  de  patriarhul  din  Constantinopol,  sau 
dacă  Românii  ar  fi  trecut  şi  ei  la  catolicism,  s’ar  fi 
putut  întâmpla,  ca  procesul  de  contopire  sufletească 
cu  Ungurii  să  aibă  rezultat  în  cursul  timpului  şi 
poporul  român  să  dispară  din  istorie. 

Aşa  însă  Românii  sau  oţelit  în  luptele  lor  ne¬ 
curmate  contra  Ungurilor  şi  contra  catolicilor.  In 
focul  suferinţelor  grele,  muceniceşti  sa  lămurit  su¬ 
fletul  lor  creştinesc ,  iar  concepţia  lor  de  viaţă  resem¬ 
nată,  contemplativă,  pasivă  din  primele  secole  ale 
creştinismului  daco-roman  s’a  transformat  cu  timpul 
în  una  dinamică ,  luptătoare  fără  preget  pentru  pă¬ 
strarea  credinţei  strămoşeşti ». 

Dovezile  de  îndârjire  eroică  manifestată  de 
Români  în  lupta  lor  perpetuă  contra  catolicismului 
militant  şi  agresiv  nu  lipsesc  nici  în  epoca  regilor 
unguri  din  dinastia  arpadiană  şi  angevină,  nici  mai 
târziu  în  timpul  principilor  calvini  ai  Transilvaniei, 
când  religia  dominantă,  oficială  în  această  provincie 
fiind  calvinismul,  care  a  reuşit  să  împingă  pe  ca¬ 
tolici  în  defensivă,  preoţii  şi  ţăranii  români  au  luptat 
cu  acelaş  succes  împotriva  încercărilor  de  prose- 
litism  protestant. 

Dar  va  recunoaşte  oricine  şi-a  dat  silinţa  să 
pătrundă  rostul  şi  spiritul  timpului  din  epoca  refor- 
maţiunii,  că  protestantismul  în  nici  una  din  nuanţele 
sale,  nici  în  cea  luterană,  nici  în  cea  calvină  sau 
imitară,  nu  a  devenit  atât  de  brutal  faţă  de  biserica 
ortodoxă  română,  cum  se  înfăţişează  în  secolul  al 
XVIII-lea  catolicismul  agresiv,  patronat  de  Habsburgi 
şi  de  agenţii  lor  fanatici,  cari  nu  sau  sfiit  a  recurge 
la  metodele  cele  mai  drastice,  făcând  printre  Ro¬ 
mânii  ardeleni  proselitism  religios  cu  sabia  şi  cu 

tunul,  cu  temniţele  şi  cu  furcile  ridicate  în  pieţile 
publice,  ameninţând  cu  spânzurătoare  pe  cei  re- 
nitenţi. 

Va  rămânea  o  pagină  de  glorie  neper itoare  în 
istoria  neamului  nostru  lupta,  care  a  durat  atâta 
timp  între  umilii  preoţi  şi  ţărani  români  din  Ardeal 
de  o  parte  şi  atotputernicii  catolicismului  unguresc  şi 
vienez  de  alta.  îndârjirea  dacică  şi  eroismul  cre¬ 
ştinesc  gata  în  toată  clipa  de  orice  sacrificiu,  a 
ajutat  pe  înaintaşii  noştri  dintre  anii  1750 — 1762  să 
împingă  la  faliment  politica  proselitismului  catolic, 
ocrotit  de  Habsburgi  cu  toate  mijloacele  imperia¬ 
lismului  lor  şi  să  ducă  la  biruinţă  strălucită  orto¬ 
doxia  maltratată  timp  de  şase  decenii  şi  decretată 
inexistentă  în  cuprinsul  Ardealului. 

Biruinţa  aceasta  a  fost  scump  plătită  prin  re¬ 
voluţia  ţărănească  condusă  de  călugărul  Sofronie 
din  Cioara,  prin  sacrificiile  nenumăraţilor  preoţi, 
preotese,  copii,  săteni  bătrâni  şi  tineri,  întemniţaţi, 
bătuţi  şi  schingiuiţi  în  felurite  chipuri. 

Cartea  diui  profesor  Silviu  Dragomir  întitulată 
Istoria  desrobirii  religioase  a  Românilor  ardeleni 
in  secolul  XVIII  [voi.  I.  1920  şi  voi.  II.  1930]  această 
roadă  a  unor  cercetări  îndelungate  de  peste  20  de 
ani,  este  un  emoţionant  martirologiu  al  ortodoxiei 
româneşti,  înşirând  pe  temeiul  actelor  şi  dovezilor 
contemporane  şi  suferinţele  zecilor  şi  sutelor  de 
mucenici  uitaţi,  cari  au  pătimit  chinuri  şi  moarte 
eroică  în  lupta  pentru  apărarea  credinţei  şi  a  liber¬ 
tăţii  sufleteşti. 

Pe  lângă  preoţii  martiri:  Popa  loaneş  din  Galeş, 
aruncat  în  temniţă  de  veci  la  Kufstein,  popa  Moise 
Măcinic  din  Sibiel,  popa  Ioan  din  Aciliu,  popa  loan 
din  Sadu,  popa  Cosma  din  Deal  ş.  a.,  pe  lângă 
ţărani  neînfricaţi,  ca  Oprea  Miclăuş  din  Sălişte,  care 
după  30  de  ani  de  închisoare  se  prăpădeşte  în 
temniţa  din  Kufstein,  ca  Moga  Triflea  din  Orlat  şi 
Bucur  Bârsan  din  Gurarâului,  cari  mor  pe  drum  în- 
torcându-se  din  Viena,  —  nu  lipseşte  nici  martiriul 
femeilor  ortodoxe:  10  sătence  din  Colun  au  fost 

desbrăcate  şi  bătute  cu  biciul  în  târgul  Sibiului  în 
ziua  de  21  Ianuarie  1760... 

Dar  nu  lipseşte  nici  martiriul  pruncilor:  preo¬ 
teasa  popii  Cosma  din  Deal  fiind  aruncată  în  tem¬ 
niţa  din  Sebeş  cu  un  copilaş  la  sân,  acesta  a  de¬ 
gerat  de  frig! 

Conducătorii  şi  slujitorii  bisericii  ortodoxe  ro¬ 
mâne  de  azi  şi  din  viitor  au  datoria  imperioasă  a 
lua  măsuri  de  urgenţă  pentru  pomenirea  cu  lauda 
a  tuturor  martirilor  credinţei  noastre  străbune.  Şi 
Sfântul  Sinod  va  trebui  de  asemenea  să  se  trezească 
şi  să  purceadă  cât  mai  neîntârziat  la  canonizarea 
martirului  Constantin  Brâncoveanu  şi  a  fiilor  săi, 
după  care  să  urmeze  numai  decât  în  pomelnicul 
Sfinţilor  noştri  autohtoni  preoţii,  ţăranii,  femeile  şi 
copiii  ardeleni  martirizaţi  de  occidentalismul  habs- 
burgic. 


Prof.  Dr.  I.  LUP  AŞ. 


PROFEŢII  MESIANICE  ÎN 
CARTEA  „FACERII". 

[Sfârşit], 

IV.  PROFEŢIA  LUI  IACOB  DESPRE  ŞILO. 

Capitolul  49  din  Geneză  conţine  într’o  expunere 
mai  lungă  cuvântarea  pe  care  patriarhul  Iacob  a 
rostit-o  celor  12  fii  ai  săi.  Această  bucată  celebră 
e  numită  când  binecuvântare,  când  profeţie.  Re¬ 
dactorul  cărţii  a  văzut  aici  o  profeţie,  ceeace  reese 
dealtcum  clar  din  v.  1.  „Strângeţi- vă  ca  să  vă  anunţ 
ce  va  fi  în  viitor,  adunaţi-vă  fiii  lui  Iacob  şi  ascultaţi 
pe  Israil,  tatăl  vostru".  Cuvântarea  profetică  îşi 
ajunge  punctul  culminant  în  cuvintele  rostite  asupra 
lui  Iuda,  cari  simt  următoarele:  „ludo,  pe  tine  te  vor 
lăuda  fraţii  tăi,  mâinile  tale  peste  spatele  vrăjma¬ 
şilor  tăi;  închina-se-vor  ţie  fiii  tatălui  tău. 

Puiu  de  leu,  Iuda,  din  vlăstare  fiul  meu  te-ai 
înălţat,  culcându-te  ai  adormit  ca  un  leu  şi  ca  un 
puiu  de  leu;  cine-1  va  deştepta  pe  el?" 

După  cuvintele  patriarhului.  Iuda  va  juca  în 
mijlocul  fraţilor  săi  rolul  pe  care  leul  îl  joacă  in 
regnul  animaL  El  va  fi  un  luptător  temut.  Terminui, 
până  când  va  păstra  Iuda  această  superioritate,  este 
arătat  în  cuvintele  „adkiiabo  şiloh'V  din  sentinţa 
principală:  «Nu  se  va  lua  sceptrul  din  luda,  nici 
toiagul  de  cârmuire  dintre  picioarele  lui,  până  când 
vine  Şilo;  şi  de  el  vor  asculta  popoarele». 


1  „Până  când  vine  Şiio". 

Acest  vers  a  fost  contestat  din  cauza  caracte¬ 
rului  său  mesianic,  dar  se  ştie  oare  precis,  când 
au  început  speranţele  mesianice  în  Israel? 

Diiîmann,  imitând  pe  Wellhausen,  susţine  că 
acest  verset  e  un  adaos  de  mai  târziu  la  corpul 
poemului. 

încercare  zadarnică,  deoarece  versul  11  con¬ 
tinuă  aceeaş  idee,  iar  lipsa  lui  10  ar  rumpe  legă¬ 
tura  dintre  9  şi  11. 

O  altă  obiecţiune  1  a  exegeţilor  destructivi  este, 
că  un  bărbat  pe  patul  morţii,  zdrobit  de  bătrâneţe 
şi  slăbit  de  boală,  n’a  putut  desvolta  o  poezie  de 
felul  acesteia. 

E  aproape  inutil  a  menţiona  tentativa  lui  H. 
Zimmern,  care  face  să  depindă  cei  12  fii  ai  lui 
Iuda,  respective  cele  12  triburi,  de  cele  12  semne 
ale  zodiacului  babilonian, 2  Ball 3 4 5 6 7  i-a  făcut  obiecţiuni 
pe  cât  de  calme  pe  atât  de  serioase,  şi  nici  Hol- 
zinger  nu  i  s’a  arătat  mai  favorabil 

Dela  începutul  erei  creştine,  profeţia  lui  Iacob 
asupra  lui  Iuda  se  interpretează  în  sens  mesianic. 
Amintim  în  treacăt  câţiva  autori  sfinţi  pe  cari  i-a 
preocupat  această  chestiune. 

Sf.  Iustin  se  exprimă,  în  Dialogul  cu  Trifon, 1 
că  locul  acesta  prezice  două  evenimente  referitoare 
la  Hristos ;  Sf.  Efrem, 5  aplică  versurile  8  şi  9  la 
Iuda,  fiind  vorba  despre  versul  10,  el  combate  pe 
ceice  văd  în  „acel  care  trebuie  să  sosească",  pe 
David.  Sf.  loan  Hrisostom  8  zice,  că  naţiunea  iudaică 
şi  şeful  ei  propriu  vor  exista  până  când  vine  acela 
care  este  speranţa  popoarelor  [pentru  mântuirea  lor]. 

Teodoret, 7  referă  binecuvântarea  lui  Iacob  la 
tribul  lui  Iuda,  zicând  că  profeţia  s’a  realizat  de 

1  Amintită  de  regretatul  Prof,  Voiutschi  în  op.  cit. 

3  Zeitschr.  fur  Assyr.  1892,  pag.  161 — 167. 

3  The  book  of.  Gen.  (1896). 

4  52—54  P.  G.  tom.  VI,  £89-  596. 

5  Opera  syriaca  et  latina.  Roma  1737,  tom.  I.  p.  107 — 109. 

6  In  Gen.  Omil.  LXVIIn  2,  P.  G.  tom.  LIV,  col.  574. 

7  In  Gen.  CX,  P.  G..  tom.  LXXX,  col.  217—221. 

minune.  Iuda  e  un  trib  regal,  iar  Hristos  din  acest 
trib  a  eşit.  Civil  vede  aici  o  profeţie  despre  înar¬ 
mare.  Timpul  este  determinat  prin  lipsa  de  regi 
(din  Iuda  în  Iudeea],  ceeace  e  cazul  în  epoca  lui  Irod.1 

Aceleaşi  idei  le  aflăm  exprimate  la  Părinţii  oc¬ 
cidentali,  cari  diferă  de  cei  din  orient  numai  în  de- 
tailuri  neînsemnate.  Aşa  de  pildă  Fer.  leronim,1  zice 
despre  versurile  acestea : 2  „Licet  de  Christo  grande 
mysterium  sit,  tamen  iuxta  litteram  prophetarum 
guod  reges  ex  Iuda  per  David  stirpens  generentur 
et  quod  adorent  eum  omnes  tribus". 

Nu  putem  trece  fără  a  aminti  pe  bărbatul  cu 
mare  autoritate  în  ale  Teologiei,  pe  Augustin.  Ca 
antecesorii  săi,  aşa  şi  el,  caută  să  dea  un  răspuns 
la  celebrul  text  din  cap.  49  al  Genezei.  In  esenţă 
el  zice  următoarele:  Interpretarea  ar  fi  foarte  gre¬ 
şită,  dacă  nu  s’ar  referi  la  Hristos,  iar  pe  acesta  îl 
numeşte  „secundum  carnem"  al  lui  lacob.3 

Determinarea  precisă  a  versului  10  depinde  de 
explicarea  cuvintelor  „sceptru"  şi  „Şilo“. 

Rădăcina  ideografică  ok/jn  a  dat  naştere  la  13 
cuvinte  dintre  cari  cele  mai  vechi  sunt:  oKrjnoxy  = 
baston  şi  gk. iinco  =  a  se  sprijini,  atoimqov  =  băţ 
pentru  a  se  sprijini. 

In  antichitate  acel  care  comanda,  acei  care  di¬ 
rijau  vre-o  oarecare  întreprindere,  oamenii  de  con¬ 
diţie,  purtau  în  mână  un  baston,  care  arăta  demni¬ 
tatea  ţinutei  lor.  Asirienii,  zice  Strabo,  se  preumblă 
având  în  mână  bastoane  elegante...  Pentru  persoa¬ 
nele  distinse  devine  acest  baston  simbol  de  suve¬ 
ranitate,  de  conducere,  insignă  distinctă  a  regalităţii 
din  cele  mai  vechi  timpuri  ale  civilizaţiei.  Aşa  aflăm 
în  Iliadă  o  imagine  foarte  veche  despre  un  baston, 
ce  era  folosit  zilnic  şi  care  e  totodată  emblemă  de 


1  Conf.  Com.  la  Gen.  P.  G.  tom.  LXXXVII,  col.  493—502. 

*  In  liber  hebraicarum  quest,  in  Gen.  scrisă  între  anii  387  -  329. 

*  Conf.  scrierea  sa ;  Contra  Faustum...  XII«  42,  P.  L.  tom.  XLI,  col. 
275—277  şi  cartea :  de  civitafe  dei  XVIC  XLI,  P.  L.  XLI  col.  519  -  520. 
unde  tratează  despre  aceiaş  subiect. 

autoritate  şi  stăpânire. 1  Grecii  pun  sceptrul  şi  în 
mâna  zeului  lor  primar ;  tot  din  Iliadă  ştim,  că  scep¬ 
trul  lui  Agamemnon  era  de  origine  divină.2 

In  Egipt,  regii  sunt  reprezentaţi  în  hieroglife 
ţinând  în  mână  sceptrul  şi  biciul;  în  monumentele 
vechi  asiriene  şi  persane  regii  apar  şezând  şi  având 
sceptrul  între  picioarele  lor.  Ex.  în  monumentele  din 
Persepolis. 3 

Forma  sceptrului  e  diferită.  La  Grecii  vechi  era 
un  băţ  lung  ce  se  termina  la  capătul  de  sus  într’un 
glob.  In  Egipet,  la  început  un  plug  ori  o  barză  îm- 
podobiau  sceptrul.  In  Roma  e  drept,  ori  curb  —  hasta, 
sceptrum,  baculus.  —  Sceptrul  e  purtat  până  azi  de 
şefii  politici  şi  religioşi. 

La  Iudei,  sceptrul  a  fost  totdeauna  marca  di¬ 
stinctă  a  regelui.  Aceeaş  însemnare  o  are  şi  în  Bi¬ 
blie  cuvântul  „sceptru11:  simbol  de  stăpânire  de 
legiferare  de  păstorie,  simbol  al  aceluia  care 
are  puterea  şi  dreptul  să  pedepsească  pe  supuşii 
săi,  prin  analogie  deci :  legislator,  conducător,  stăpân, 
rege,  împărat. 

„Nu  se  va  lua  sceptrul  din  Iuda“,  nu  va  înceta 
imperiul  lui.  Iuda  va  păstra  sceptrul  şi-l  va  purta 
până  când  vine  Şilo. 

Fraza  introdusa  prin  conjuncţiile  „până  când“ 
poate  să  aibă  o  însemnare  dublă. 

1.  Acţiunea  descrisă  în  propoziţia  principală  în¬ 
cetează  când  începe  acţiunea  celei  secundare.  De 
ex.  Gen.  XXIV,  19.  „Şi  pentru  cămilele  sale  voi  scoate 
apă  până  ce  vor  înceta  de  beut“. 

2.  Acţiunea  descrisă  în  propoziţia  principală  nu 
încetează  când  începe  acţiunea  celei  secundare.  De 
ex.  Gen.  XXVIII,  15  „căci  nu  te  voi  părăsi,  pânăce 
nu  voi  face  ceeace  ţi-am  promis11  =  nu  te  voi  pă¬ 
răsi,  deoarece  plinesc  ceeace  ţi-am  promis. 

Dacă  luăm  cazul  dintâi,  atunci  Iacob  zice:  stă¬ 
pânirea  lui  Iuda  va  înceta  când  va  veni  Şilo,  adică 

1  XVIII,  478—607. 

1  I.  Lanoe — Villene,  Le  Livre  des  Symholes.  A.  Paris  1927,  pag.  52. 

3  Zap.'etal  altf.  pag.  33. 

Mesia.  Nu  este  însă  corectă  interpretarea  ce  se  ba¬ 
zează  pe  acest  fel  de  a  comenta  şi  care  are  urmă¬ 
torul  sens:  „Profeţia  s’a  realizat  de  fapt  pe  timpul 
Mântuitorului,  deoarece  puţin  timp  înainte  de  na¬ 
şterea  lui.  Iudeii  au  pierdut  stăpânirea  urcându-se 
pe  tron  străinul  Irod  IdumeuL  Această  interpretare 
se  află  însă  în  contrazicere  cu  istoria,  deoarece 
stăpânirea  urmaşilor  lui  Iuda  a  încetat  după  exilul 
babilonic.  Dacă  luăm  propoziţia  aceasta  în  cazul  al 
doilea,  atunci  patriarhul  zice  următoarele:  „Stăpâ¬ 
nirea  lui  Iuda  nu  va  înceta,  deoarece  va  sosi  cel 
aşteptat,  de  care  vor  asculta  popoarele,  adecă:  stă¬ 
pânirea  lui  Iuda  îşi  va  ajunge  punctul  culminant  în 
cel  aşteptat. 1 

Mare  greutate  ni  se  prezintă  la  locul  acesta  în 
terminul  misterios  Şilo,  şi  aceasta  din  motivul  că 
textul  original  este  corupt  In  tradiţia  iudaică,  în  de¬ 
cursul  evului  mediu,  ba  chiar  până  în  secolul  XVIII, 
se  află  pentru  cuvântul  Şilo  însemnarea:  ,.  nou  nă¬ 
scutul  deducere  dealtcum  inadmisibilă  în  confor¬ 
mitate  cu  rădăcina  cuvântului.2 

In  Testamentul  Vechiu,  unde  se  întâlneşte  acest 
nume,  se  referă  la  oraşul  Şilo,  situat  între  Bethel  şi 
Sichem,  în  seminţia  Efraim.  Atari  cazuri  avem  41 
în  V.  Testament  Acesta  a  fost  motiv,  ca  unii  dintre 
exegeţi,  Eichorn,  Bleck  şi  Herder  să  interpreteze 
astfel  locul  nostru:  până  când  vine  la  Şilo,  adică 
Iuda. 

Această  însemnare  a  cuvântului  Şilo  s’a  admis 
mai  ales  de  Dillmann  şi  Delitsch. 

Dillmann  traduce : 3  până  când  vine  la  Şilo,  şi-şi 
sprijineşte  această  interpretare,  zicând  că  strămu¬ 
tarea  centrului  comunităţii  şi  a  cortului  sfânt  dela 
Gilgal  la  Şilo,  s’a  întâmplat  după  întâia  înfrângere 


»  Coflî.  Koberg  ;  Gen.  19)5,  pag.  442 — 443  şi  V.  Tarnavschi.  Com. 
la  Geneza,  locul  în  chestiune. 

2  H.  Schmidt:  Der  Mythos  v.  wiederkommenden  Kcnîg  im  A.  T. 
Giessen  192”,  pag.  8. 

5  în  Geneza  sa. 

a  Canaaneilor,  deodată  cu  stabilirea  lui  Iuda  în  ţara 
promisiunii,  fapt  care  hotăreşte  încetarea  luptelor. 1 

In  sensul  lui  Dillmann,  „ca  să  vie  la  Şilo“,  inter¬ 
pretează  şi  Delitsch.  Acesta  e  convins  că  Şilo  nu 
este  numele  lui  Mesia,  dar  spune  că  în  totalitate 
luat,  versetul  e  mesianic.2  In  sfârşit  Sellin  crede 
că  nu  are  motiv  de  a  părăsi  înţelesul  lui  Şilo  ca 
oraş.  Trebuie  să  fie  nume  propriu  şi  are  însemnarea 
„pace".  Sensul  ar  fi  următorul:  lacob  aşteaptă  re¬ 
întoarcerea  urmaşilor  lui,  în  Canaan.  Prin  ocuparea 
oraşului  Şilo.  Israiliţii  trebuiau  să  aibă  mult  teritor 
în  posesiunea  şi  această  împrejurare  constituie  o 
parte  esenţială  din  făgăduinţele  date  lor,  s’a  rea¬ 
lizat  o  oarecare  pace  pentru  eLa 

In  contra  acestei  interpretări  —  Dillmann,  De¬ 
litsch,  Sellin  —  trebuie  să  observăm,  că  nici  pe  timpul 
ocupării  oraşului  Şilo,  nici  pe  timpul  stabilirii  cor¬ 
tului  acolo,  na  avut  Iuda  vre-o  întâetate  asupra  ce¬ 
lorlalte  seminţii.  Abia  după  strămutarea  cortului  din 
Şilo,  Dumnezeu  alege  seminţia  Iuda  întru  familia 
lui  David,  ca  să  conducă  poporul  izraelit.  La  aceasta 
se  mai  adauge,  că  tradiţia  ortografică  nu  admite 
nicidecum  această  însemnare  a  cuvântului.  Şilo  în- 
samnă  de  41  ori  în  Vechiul  Testament  oraşul  Şilo.4 
Felul  de  scriere:  „Şi/lh“  nu  obvine  însă  pentru 
oraşul  Şilo.  Numai  pentateuhul  samaritean  are  la 
Gen.  49,  10  pe  Şilo  scris  fără  i  lung  [scriptio  piena]. 
Faptul  că  „Şiilh“  din  versul  10  se  asemănă  în  ex¬ 
primare  cu  cea  a  oraşului  Şilo  nu  trebuie  să  ne  facă 
să  credem  că  însamnă  acea  localitate.  Bine  se  poate 
vedea  aceasta  la  cuvântul:  „tena",  care  de  23  ori 
are  însemnarea  „dă  dară"  (gib  doch],  fără  să  fie 
acelaş  caz  şi  în  Psalmul  VIII.  ' 

Este  bătător  la  ochi,  că  nici  unul  dintre  vechii 
traducători  şi  exegeţi  nu  s’a  gândit  la  Şilo  ca  oraş ; 

1  Zeitschrifi  fiir  Altt.  Wissenschaft  1909,  pag.  187. 

1  Ibidem. 

5  Z.  Altt.  Wissen.  1908,  pag.  188, 

1  Konig  E.  Messianischen-Weissagungen,  pag.  10!. 

5  IbidoQi, 

abia  dela  Herder  a!  cărui  premergător  a  fost  W. 
G.  Tellers  11766],  întâlnim  această  însemnare  pentru 
Şilo.1 

Unii  exegeţi  înlocuesc  Şilo  cu  Salem  ori  Ieru¬ 
salim,  Insă  nimic  nu-i  îndreptăţeşte  la  această  pre¬ 
supunere  şi  nu  se  vede,  de  ce  ar  fi  dispărut  numele 
ebreesc  Salem  din  text.  Aducem  ca  exemplu  pe 
Reinke, 2 *  care  vede  aici  o  mutilare  intenţionată  a 
cuvântului,  prin  eliminarea  lui  —  m  —  şi  înţelege 
Salem  —  Ierusalim.  Analog  ar  fi  cazul  cu  chirah  = 
chiram;  Onam  —  Amon;  Şela  =  Şelomoh. 

W.  H.  Bennet, a  şi  Schroeder,4  se  gândesc  la 
Şelah  fiul  lui  Iuda,  Gen,  XXXVIII,  5, 11,  [până  când 
vine  Şelah],  dar  sosirea  aceluia  nu  era  o  chestiune 
de  viitor,  întrucât  el  era  deja  acolo. 

Mulţi  comentează  ca  şi  când  ar  sta  în  text 
„Şeioh“  adică  =  Şlh  fără  jod,  susţinând  că  acest 
cuvânt  este  un  compozitum  din  prefixul  ş  =  aşer, 
care,  şi  din  lo.  „Şellok“,  ar  putea  însemna  =  acela 
căruia,  anume,  i  se  cuvine  sceptrul.  Atunci  sar  re¬ 
feri  acest  obiect  la  un  mare  urmaş  a  seminţiei  Iuda. 

Acestei  explicări  îi  urmează  LXX,  Aquilla  şi 
Symmahus,  cari  redau:  co  'dnoxeirar,  Itala\  donec 
veniat  cui  repozitum  est;  Onkelos:  până  când  va 
veni  Mesia  căruia  îi  aparţine  domnia ;  Peşitta :  acela 
căruia  îi  este  [sceptrul].  Acestei  interpretări  îi  ur¬ 
mează  mai  nou :  Bohmer, 5  Kautsch, 6  Procksch, 7 8 
Murillo.’f  Interpretarea  se  armonizează  de  minune  cu 
contextul  şi  pare  a  fi  confirmată  de  Ezechiel  XXI, 
27;  dar  şi  acest  mod  de-a  explica  are  contrari. 


1  Conf.  Delitsch,  Mess.  Weissagunden,  Leipzig  1690,  pag.  38. 

*  Geschichte  des  Volkes  Israel  Th.  I,  1876,  pag.  53 — 56. 

*  Gen.  437. 

*  In  Zeitschrift  fitr  Alttestammentliche  Wissenschaft  1909,  pag.  194. 

5  I,  Bohmer:  Das  erste  Buch  Mose...  1905,  pag.  119:  bissder  rechte 
Herrscher  kommt  [până  când  vine  adevăratul  domnitor]. 

6  Kautsch:  [1905]  căruia  îi  este  destinat. 

1  Procksch  [1913] :  până  când  va  veni  acela  căruia  i  se  cuvine. 

8  Mnrillo  [1914]  şi  Hoberg  [1915] :  până  când  vine  acela  întru  care 
nădăjduesc  popoarele. 

Konig, 1  zice  că  acest  fel  de-a  comenta  nu  oferă 
nici  un  exemplu;  aluzia  la  Ezechiel  XXI,  27  şi  Isaia 
XXI,  52  e  zadarnică,  iar  „Şlh“  fără  jod  nu  a  putut 
fi  justificat  decât  în  foarte  puţine  manuscripte.  De- 
litsch,  zice  că  ş  =  aşer  este  străin  prozei  vechi 
ebraice,  că  se  întâlneşte  odată  scrierea  bâh  pentru 
bo  la  Ieremia  XVII,  24,  niciodată  însă  loh  pentru 
lo.  Din  cauza  aceasta,  alţii  caută  altă  însemnare  în 
cuvântul  Şilo,  mai  ales  însemnarea  pace,  iar  unii 
îl  privesc  ca  nume  propriu  al  lui  Mesia,  bună  oară 
Hummellauer  în  comentarul  său  la  Geneză.  Heng- 
stenberg  află  în  Şilo  întâiul  nume  ce  se  dă  Mân¬ 
tuitorului:  „omul  păcii".  In  a  doua  ediţie  a  Kristo- 
logiei  sale  el  traduce  cuvântul  prin:  Friedrich. 

Cei  mai  mulţi  exegeţi  pleacă  în  lămurirea  acestui 
cuvânt  dela  rădăcina  „pace"  şi  văd  aici  un  nume 
propriu  al  lui  Mesia.  Astfel  deja  Severin  Vaier  în 
Comentarul  său  la  Pentateuh,  apoi  Reuss,  Knobel, 2 
Pliitscke ,  Mossl  lusti,  Gesenius,  Wiener,  Schumann, 
Rosenmuller, 3  Reinke, 4  Keil,  Hoffmann, 5  Gress- 
mann, s  Moller, 7  Konig  şi  Fillion. 8 

Toţi  exegeţii  vechi,  Iudei  şi  creştini,  referă 
versul  10  din  capitolul  49  la  Mesia,  cu  toatecă  felul 
ae-a  traduce  cuvântul  Şilo  diferă  dela  autor  la 
autor.  Exegeţii  moderni,  cari  admit  profeţii  în  Ve¬ 
chiul  Testament  explică  în  general  cuvântul  Şilo 
prin  „împăciuitorul",  şi  văd  aici  un  nume  propriu  al 
lui  Mesia. 9  Această  explicare  e  justificată  din  punct 


1  Mess.  Weissag.  pag.  104. 

>  La  Dillmann  Gen.6  475. 

*  La  Tech,  Gen.  495. 

4  La  Schopfer  trad.  în  franţuzeşte  de  Pe!t,  pag.  194, 

6  Zeitschr.  Altt  Wissenschaft  19(71,  pag.  187. 

B  Der  Ursprung  der  lud.  Isr.  Eschatologie  1905,  pag.  207. 

T  Die  Mess.  Weissagungen  1906,  pag.  351, 

6  Histoire  d'Israel  1928,  pag.  122  [pacifiquej. 

8  „Le  mot  corespondanţ  du  texte  hebreu  a  ete  diversement  traduit. 
Mais  il  n’est  pas  douteux  qu’il  designe  le  Messie,  que  le  prophete  Isa’ie 

representera  plus  tard  comme  le  Prir.ce  de  la  paix.  Dans  ce  mot,  on  peut 

voir  aussi,  d'apres  une  auîre  traductioa,  la  „Proprietaire"  da  sceptre  ro- 
yal,  ie  „Roi  des  roi  a  tout  jamais",  zice  Fillion  în  monumentala  sa  istorie 
din  anul  trecut. 

de  vedere  dogmatic.  Ea  se  poate  susţinea  şi  din 
punct  de  vedere  filologic.  Konig,  zice  că  deducerea 
lui  Şilo  dela  şalah  =  a  fi  în  pace,  nu  poate  fi  com¬ 
bătută,  căci  nomina  de  felul  lui  „quîtol"  întâlnim 
adesea.  E  un  fel  de  nume  propriu.  Numele  e 
format  analog  substantivelor  „kîdor"  —  vuet  de  răz- 
boiu  lob.  XV,  25,  dela  „kdr“  a  fi  murdar,  turbure; 
„kîtor"  fum,  dela  „ktr"  a  fumega  etc. 

Atributul  „omul  păcii"  e  un  titlu  care  convine 
de  minune  lui  Mesia.  Sfinţii  Părinţi  nu  interpre¬ 
tează  în  felul  acesta,  deşi  scrierile  profetice  îl  în¬ 
făţişează  pe  Mesia  ca  un  suveran  prin  excelenţă 
împăciuitor;  îl  numesc  „Principele  păcii",  iar  apa¬ 
riţia  lui  în  lume  serveşte  spre  a  aduce  pe  pământ 
pace  şi  între  oameni  bună  învoire,  pace  şi  bună 
învoire  nu  numai  între  oameni,  ci  şi  între  cele  mai 
înfiorătoare  animale  ale  câmpului:  „Atunci  vor  paşte 
împreună  lupul  cu  mielul  şi  pardosul  va  odihni  îm¬ 
preună  cu  iedul,  şi  viţelul  şi  leul  şi  taurul  îm¬ 
preună  vor  paşte  şi  un  prunc  mic  îi  va  paşte  pe  ei". 1 
Conf.  şi  Apoc.  V,  5,  unde  loan  numeşte  pe  întemee- 
torul  acestei  societăţi  ideale:  „leul  din  Iuda“. 

In  conformitate  cu  această  interpretare  Iuda  va 
păstra  sceptrul  până  când  vine  „stăpânul  păcii". 
Gunkel 2  şi  asemenea  Holzinger, 3  precum  Konig, 4 
zic:  fără  îndoială  că  „ad  ki“  [până  când]  nu  va 
se  zică:  domnia  lui  Iuda  încetează  cu  venirea  lui 
Mesia.  împărăţia  amintită  în  profeţiile  Vechiului 
Testament  este  imperiul  spiritual  a  iui  Hristos,  pre¬ 
figurat  în  superioritatea  lui  Iuda.  Această  superio¬ 
ritate  a  lui  Iuda  nu  încetează  prin  sosirea  lui  Hri¬ 
stos,  ci  în  El  îşi  ajunge  cea  mai  înaltă  culme  a 
desvoltării  sale.  Conf.  şi  II  Sam.  VII,  16.  „întemeiată 
va  fi  casa  ta  şi  împărăţia  ta  în  veci  înaintea  ta; 
tronul  tău  întărit  va  fi  în  veci". 


1  Ieremia  XI 6. 

1  Genesis3  pag.  481. 

3  La  Kautsch  Gen. 

4  Ia  Die  Messianischen  Weissagungen-  Ia  pag.  93. 

Rezumăm  împreună  cu  Meignan  importanta  pro¬ 
feţie  a  lui  Iacob:  ludo!  Tu  eşti  alesul,  privilegiatul 
între  toţi.  Stăpânirea  şi  supremaţia  asupra  fraţilor 
tăi  ţi  s’a  acordat.  Nu  numai  toţi  fiii  mei  te  vor 
asculta  şi  te  vor  adora,  ci  la  picioarele  tale  vor 
cădea  duşmanii  tăi  învinşi  Tu  vei  fi  asemenea  leului 
care  se  întoarce  c’o  bogată  pradă  şi  pe  care  nu 
îndrăzneşte  a-1  turbura  în  liniştea  care  urmează 
victoriei  sale.  Această  stăpânire  nu  vei  pierde-o  nici¬ 
odată.  V ei  avea-o  şi  când  din  mijlocul  seminţei  tale 
va  eşi  acela  căruia  îi  este  rezervată,  stăpânul  păcii, 
de  care  vor  asculta  toate  popoarele  pământului. 
Sceptrul  tău  spiritual,  căruia  privilegiile  temporale 
îi  sunt  semn,  nu  va  fi  răpit  niciodată. 

Deci:  întâiul  text  pe  care  tradiţia  îl  priveşte  de 
mesianic  e  Geneză  III,  15,  unde  se  spune  că  Mân¬ 
tuitorul  aparţine  familiei  umane  în  general.  Profe¬ 
ţiile  se  specifică,  iar  figura  misterioasă  se  lămu¬ 
reşte  tot  mai  mult.  Deja  făgăduinţa  făcută  de  Iahve 
de  a  fi  Dumnezeul  lui  Sim  prepară  binecuvântările 
cari  prin  familia  patriarhilor  Abraam,  Isaac,  Iacob, 
se  vor  răspândi  asupra  tuturor  oamenilor.  Cu  pro¬ 
feţia  lui  Iacob  prestigiul  acestei  familii  în  mijlocul 
naţiunilor  se  precizează  şi  se  particularizează  în 
favorul  tribului  Iuda.  Aici  avem  al  patrulea  şi  pe 
cel  din  urmă  moment  mesianic  în  cartea  „Facerii": 
caracterul  personal  al  lui  Mesia  se  lămureşte  bine ; 
e  cel  mai  progresat  text. 

Prof.  N.  NEAGA. 

Dumnezeul  şi  Mântuitorul  nostru  Isus  Hristos, 
vorbind  în  Predica  sa  de  pe  Munte  despre  bogăţiile 
materiale  şi  despre  cele  spirituale,  grăeşte :  „Nu  vă 
adunaţi  comori  pe  pământ,  unde  molia  şi  rugina  le 
strică  şi  unde  furii  le  sapă  şi  le  fură.  Ci  adunaţi-vă 
comori  în  cer,  unde  nici  molia,  nici  rugina  nu  ie 
strică,  unde  furii  nu  ie  sapă  şi  nu  le  fură.  Căci, 
unde  va  fi  comoara  voastră,  acolo  va  fi  şi  inima 
voastră“. 

Nu  vă  adunaţi  bogăţii  vulgare.  Adunaţi-vă  co¬ 
mori  cereşti.  Bogăţiile  lumii,  leagă  inima  de  pământ. 
Comorile  cereşti  vă  înalţă  pe  voi  şi  suspinul  inimii 
voastre  spre  Dumnezeu.  Cele  pământeşti  sunt  ade¬ 
seori  bogăţii  de  fapte  rele;  cele  cereşti  sunt  tot¬ 
deauna  comori  de  fapte  bune.  Bunurile  pământeşti 
sunt  relative,  sunt  deşarte  şi  le  stăpânim  vremelnic. 
Cele  sufleteşti  sunt  absolute  şi  vecinice  şi  formează 
singura  moştenire,  pe  care  o  putem  trece  peste  ba¬ 
riera  morţii,  ca  să  ne  însoţească  în  lumea  dreptăţii 
şi  a  judecăţii  ce  va  să  vie.  Averile  materiale,  cu 
rare  excepţii,  servesc  instinctul  şi  pământul  şi  de- 
stuleori  propagă  viţiul  şi  răul  în  lume.  Averile  ce¬ 
reşti  însă,  sunt  slugile  conştiinţei  şi  reprezintă  po¬ 
doabe  şi  frumuseţi  nespuse.  Primele  pot  asigura  şi 
viaţa  vecinică,  dar  şi  moartea ;  cele  de  ai  doilea  fel 
totdeauna  sunt  creatoare  şi  mântuitoare.  Iată  la  ce 
ne  îndeamnă  cuvintele  de  mai  sus,  din  Predica  Mân¬ 
tuitorului  de  pe  munte. 

Este  adevărat,  că  Mântuitorul  Hristos  n’a  con¬ 
damnat  averea  în  sine.  Ea  poate  fi  şi  bună  şi  rea, 
dupăcum  este  întrebuinţată. 

Ceeace  însă  Mântuitorul  a  condamnat  cu  toată  | 
asprimea  şi  la  toate  ocaziunile,  a  fost  utilizarea  imo-  | 
rală  a  bogăţiei.  Şi  fiindcă  de  cele  mai  multe  ori  ! 
bogăţia  este  folosită  în  detrimentul  sufletului,  şi  IsusT 
la  cele  mai  multe  prilejuri,  rosteşte  drastice  şi  ca¬ 
tegorice  cuvinte  de  osândă,  ia  adresa  comorilor  te¬ 
restre,  cuvinte  cari  au  umplut  de  groază  chiar  şi 
pe  ucenicii  săi  săraci.  „Mai  lesne  este  să  treacă  o 
cămilă  prin  urechea  acului,  decât  să  între  un  bogat 
în  împărăţia  lui  Dumnezeu". 

Mântuitorul  Hristos  n’a  căutat  nici  odată  şi  nici 
n’a  atins  cu  mânile  sale  curate  şi  sfinte,  monede 
pecuniare.  Când  a  răspuns  la  întrebarea  insidioasă 
a  Fariseilor,  daca  se  cade  a  da  împăratului  dajdie, 
Isus  nici  nu  a  privit  dinarul,  ci  a  întrebat  pe  cei 
din  jur  să  răspundă,  al  cui  este  chipul  de  pe  el, 
pentru  ca  apoi  să  dea  acel  răspuns  atât  de  logic 
şi  atât  de  lapidar:  „Daţi  Cezarului  cele  ce  sunt  ale 
Cezarului  şi  lui  Dumnezeu,  cele  ce  sunt  ale  lui 
Dumnezeu"... 

Care  este  adevărata  bogăţie  în  lume,  Mântui¬ 
torul  a  indicat-o  şi  atunci,  când  a  pus  preţul,  greu¬ 
tatea  şi  valoarea  unui  singur  suflet,  în  cumpănă  cu 
lumea  întreagă.  „Ce-i  foloseşte  omului  să  câştige 
lumea  întreagă,  dacă-şi  pierde  sufletul!  Ce-ar  putea 
să  dea  omul,  în  schimb,  pentru  sufletul  lui?"... 

Evident  că,  în  faţa  unor  cuvinte  atât  de  grele 
şi  răspicate,  rostite  de  Hristos  Domnul  nostru,  la 
adresa  averilor  materiale  şi  a  celor  ce  „nădăjduesc" 
într  ânsele,  cugetul  nostru  este  deplin  încredinţat,  că 
sufletul  reprezintă  suprema  valoare  şi  chintesenţă 
în  lume,  iar  pe  lângă  el  adevăratele  comori  sunt 
cele  morale  şi  religioase,  cari  aduc  plată  multă  şi 
sigură,  —  în  ceriuri. 

Făcând  aceste  reflexiuni  cu  privire  la  comorile 
lumii  şi  ale  sufletului,  ne  facem  un  proces  de  intro- 
specţiune,  un  examen  de  conştiinţă,  punându-ne  sincer 
şi  serios  întrebarea:  Unde  este  comoara  noastră? 
După  ce  avuţii  alergăm  ?  Spre  ce  averi  nădăjduim  ? 

Ce  depozit  păzim  şi  ce  aitare  străjuim?  Care  este 
bogăţia  noastră  morală  şi  spirituală? 

Cine  caută  o  avere  şi  urmăreşte  un  câştig  sau 
un  premiu,  este  de  regulă  absorbit  cu  totul  de  aceasta 
preocupare.  Neglijază  şi  uită  totul  şi  acolo  aleargă. 
Acolo  nădăjdueşte,  şi  lucrează  cu  trup  şi  cu  suflet 
pentru  a-şi  realiza  dorinţa  sau  a-şi  însuşi  obiectul 
strădaniilor  sale.  Nici  o  piedecă  nu-1  poate  opaci.  Se 
identifică  de  tot,  cu  scopul  urmărit,  pentrucă  acolo 
ţinteşte  şi  aspiră  toată  fiinţa  lui.  Unde  este  comoara, 
acolo  este  şi  inima  lui. 

Dar  comoara  noastră  unde  este  ?  Răspunsul  nu 
poate  fi  decât  categoric  şi  într’un  fel.  Şi  vai  de  celce 
şovăeşte  a  da  un  răspuns  clar  şi  curat  la  aceasta 
întrebare. 

Noi  suntem  solii  Mântuitorului  şi  agenţii  mân¬ 
tuirii  în  lume.  Prin  slujirea  noastră  de  păstori  şi  mi¬ 
sionari  se  înfăptueşte  în  viaţa  oamenilor  taina  cea 
ascunsă  a  sfinţirii  şi  fapta  cea  mare  a  izbăvirii  din 
ghiarele  păcatului  şi  din  prăpastia  morţii.  Prin  pu¬ 
terea  cuvântului,  prin  graţia  divină,  prin  credinţa 
trează  şi  fapte  bune,  —  prin  Biserică  şi  Sfintele 
Taine,  noi  lucrăm  la  mântuirea  oamenilor.  Prin 
acest  sistem  desăvârşit  de  condiţiuni  şi  mijloace  ale 
sfinţirii,  noi  împlinim  funcţiunea  religioasă  a  che¬ 
mării  noastre,  care-i  prima  şi  cea  mai  importantă 
şi  specifică  lăture  a  slujbei  noastre  pe  pământ.  Aci 
se  cuprind,  în  nucleu,  toate  celelalte  laturi  ale  apo- 
stoliei  noastre :  funcţiunea  morală,  sanitară,  culturală, 
economică  etc.  Numai  cine  lucrează  în  ogorul  su¬ 
fletului  omenesc  pe  baza  acestor  principii,  cu  inima 
aprinsă  de  focul  dragostei  lui  Hristos,  numai  acela 
a  înţeles  perfect,  profundul  adevăr,  exprimat  de 
Isus  Domnul:  „Căutaţi  mai  întâi  împărăţia  lui  Dum¬ 
nezeu  şi  dreptatea  lui,  şi  toate  celelalte  se  vor 
adăuga  vouă". 

Toate  lucrurile  îşi  au  rostul  şi  folosul  lor,  şi  la 
toate  le  vine  vremea  în  utilizări  practice.  Insă  mai 
pe  sus  de  toate  stă  şi  rămâne  sănătatea  sufletului. 
Odată  problema  sufletului  şi  a  mântuirii  înţeleasă 


2 


313 


REVISTA  TEOLOGICĂ 


şi  rezol  vită  în  chip  just  şi  obiectiv,  prin  convingere 
şi  căldură  misionară,  —  „Toate  celelalte  se  vor 
adăuga".  Aici  este  comoara  noastră. 

Noi  nu  avem  alte  comori,  decât  pe  bunul  Dum¬ 
nezeu,  sufletul  şi  mântuirea  lui,  —  pe  calea  sfinţirii, 
cu  ajutorul  harului  dumnezeesc,  a  credinţei  şi  a  fap¬ 
telor  bune,  în  Biserică  şi  prin  Sfintele  Taine.  Restul 
e  deşertăciune  şi  relativitate. 

* 

Pentru  ca  să  fim  chivernisitori  înţelepţi  ai  como¬ 
rilor  sfinte  şi  cereşti,  în  afară  de  atâtea  alte  şi  multe 
condiţiuni,  cari  se  pretind  unui  preot  adevărat,  trei 
ar  fi  însuşirile  cari  ni  sar  cere,  mai  ales  gândin- 
du-ne  la  situaţia  şi  împrejurările  actuale: 

1.  Evlavie  creştinească.  2.  Curăţenia  vieţii,  şi 
3.  Jertfirea  comodităţii 

1.  Evlavia  este  o  forţă  care  cucereşte  sufletele 
şi  în  special  este  caracteristica  omului  duhovnicesc. 
Fiind  o  atitudine  de  smerenie,  ea  dă  vieţii  o  înfă¬ 
ţişare  tainică  şi  un  caracter  duhovnicesc,  străbătut 
de  spiritul  divin.  Evlavia  eradiază  o  atmosferă  de 
atracţiune,  de  rugăciune  şi  emotivitate  pentru  inimă. 
De  aceea  înmoaie  chiar  şi  un  suflet  împietrit,  impune 
şi  convinge  mai  uşor  decât  multe  şi  grele  argumente 
de  altă  natură.  Un  exemplu  tipic  de  acest  fel,  ne 
oferă  figura  unui  venerabil  preot  român  de  neam 
şi  ortodox  după  lege  [C.  Găucă  din  Iaşi].  Se  spune 
despre  el  că  era  aprins  de  dragoste  pentru  che¬ 
marea  sa  de  preot  şi  mai  pe  sus  de  toate  era  „blând 
şi  smerit  cu  inima"  şi  plin  de  evlavie.  In  posturi 
şedea  mai  tot  timpul  în  biserică,  cu  duhul  slujind 
Domnului  şi  se  întorcea  acasă  numai  pe  la  miezul 
nopţii,  cântând:  „Iată  mirele  vine  în  miezul  nopţii 
şi  fericită  este  sluga  pe  care  o  va  afla  priveghind". 
Aceasta  purtare  şi  înfăţişare  de  om  duhovnicesc, 
i-a  creat  cu  timpul  atâta  simpatie  şi  atracţie  în  jur, 
încât  a  devenit  duhovnicul  favorit  al  intelectualităţii 
din  Iaşi  ceeace  nu  constitue  un  fapt  de  puţină  im¬ 
portanţă.  Acest  lucru  se  poate  de  altfel  constata 
oriunde,  mai  ales  la  unii  dintre  preoţii  noştri  mai 

bătrâni,  pentrucă  în  tot  locul  „preoţii  evlavioşi  sunt 
căutaţi  ca  iarba  de  leac“.  Prin  evlavie  suntem  che¬ 
maţi  ca  să  evocăm  în  faţa  păstoriţilor  contactul  no¬ 
stru  viu  cu  realităţile  supranaturale  şi  supraraţio- 
nale,  adecă  cu  Dumnezeu.  Fără  evlavie  suntem  nişte 
maşini  inconştiente.  De  aceea  spre  evlavie  ne  în- 
drumează  şi  Sfântul  Ioan  Gură  de  Aur,  când  ne 
spune:  „Puneţi  toată  râvna  voastră  spre  a  aduce 
aci  [la  biserică]  pe  fraţii  voştri;  îndemnaţi  pe  rătă¬ 
ciţi  şi  daţi-le  sfat  bun,  nu  numai  cu  cuvântul,  ci  şi 
cu  fapta,  căci  învăţătura  prin  fapte  este  mai  pu¬ 
ternică.  Chiar  dacă  nu  ai  predica,  dar  la  ieşirea  ta 
din  biserică,  să  arăţi  celorce  au  rămas  afară  din 
ea,  prin  aerul  tău,  prin  privirea  ta,  prin  glas,  prin 
mers  şi  prin  fiinţa  ta,  folosul  ce  ai  câştigat  dela  bi¬ 
serică.  Adecă  noi  trebue  să  eşim  din  biserică  ca  şi 
cum  am  ieşi  din  locul  cel  mai  sfânt,  ca  şi  cum  am 
ieşi  chiar  din  cer :  mai  morali,  mai  înţelepţi,  mai  se¬ 
rioşi  şi  mai  măsuraţi  în  toate  cuvintele  şi  faptele 
noastre”.  Cu  un  cuvânt,  ni  se  cere  să  fim  preoţi 
evlavioşi  şi  cu  purtări  bune  pentru  a  merita  de 
fapt  ca  şi  de  drept  agrăirea  de  „părinte  cucernic11 ; 
şi  cu  aceasta  trecem  la  a  doua  însuşire,  strâns  şi 
logic  legată  de  prima. 

2.  Curăţenia  vieţii  ar  fi  o  însuşire  asupra  că¬ 
reia  ar  fi  de  prisos  ca  să  mai  stăruim,  deoarece 
este  clar  ca  lumina  zilei,  ca  „dacă  trăim  cu  duhul, 
cu  duhul  să  şi  umblăm".  Fără  viaţă  morală  nu 
suntem  decât  nişte  pietri  de  sminteală,  nişte  dărâ- 
mători  Ruinăm  cu  propriile  noastre  mâni  şi  com¬ 
promitem  prin  faptele  noastre  nu  numai  ceeace  am 
vrea  să  clădim  noi,  sau  au  realizat  înaintaşii  noştri, 
dar  şi  ceeace  înfăptuesc  cu  trudă  şi  sudoare  şi  acei 
puţini  preoţi,  cari  cred  cu  sinceritate  în  misiunea 
lor  şi  slujesc  Evangheliei  cu  jertfelnicie  şi  devota¬ 
ment.  Mai  mult.  Prin  o  viaţă  prihănită  subscriem 
sentinţa  de  proscriere  a  Bisericii  şi  ne  declarăm 
cei  mai  înverşunaţi  vrăşmaşi  ai  lui  Hristos  şi  ai 
Evangheliei  sale.  Pentrucă  lumea  .apreciază  o  insti¬ 
tuţie,  chiar  şi  divină,  după  calitatea  morală  a  repre- 

zentanţilor  ei.  Şi  judecata  lumii  ne  va  fi  cu  atât  mai 
defavorabilă  şi  păgubitoare,  cu  cât  ascundem  mai 
multe  slăbiciuni  şi  păcate.  „Vai  lumii,  din  pricina 
smin tetelor ...  —  a  zis  Mântuitorul  —  dar  vai  omului 
aceluia  prin  care  vine  sminteala". 

3.  Jertfirea  comodităţii  este  o  însuşire,  care 
ne-a  fost  inspirată  de  o  recentă  întâmplare  de  pe 
piaţa  mondială.  Celebrul  bărbat  de  ştiinţă,  Th.  Edison, 
pentru  a-şi  designa  un  succesor  al  dolarilor  şi  al 
invenţiunilor  sale,  a  stabilit  împreună  cu  un  juriu 
compus  dintre  oamenii  cei  mai  de  seamă  ai  Ame- 
ricei,  un  concurs  de  vre-o  şasezeci  de  întrebări,  la 
cari  trebuiau  să  răspundă  candidaţii  la  succesoral. 
Intre  chestiunile  luate  din  toate  domeniile  culturii 
omeneşti,  s’a  pus  şi  următoarea  întrebare :  ca  să  re¬ 
uşeşti  într’o  intreprindere,  sau  ca  să-ţi  ajungi  un  ideal, 
la  ce  ai  renunţa:  la  soţie,  la  părinţi,  la  dragoste  ia 
prieteni,  la  cinste,  la  adevăr...?  şi  se  înşiră  aci 
toate  acele  lucruri  şi  însuşiri,  cari  constitue  bucuria, 
plăcerea,  gloria  şi  demnitatea  omului.  Intre  cei  mulţi 
candidaţi  şi  răspunsurile  au  fost  variate.  Insă  cel 
mai  înţelept  răspuns  la  întrebarea  de  mai  sus  a 
fost  următorul,  —  care  a  fost  dat  de  candidatul  care 
a  şi  reuşit  la  concurs:  „La  nimic  nu  renunţ,  decât 
la  comoditatea  mea!"  Cât  de  sugestiv  şi  fecund 
principiu:  renunţarea  la  comoditate!  Realitatea  şi 
actualitatea  lui  evidentă,  nu  cere  dela  noi  decât  să-l 
aplicăm,  să-l  personificăm. 

Cheia  succesului  nostru  pastoral  în  valorificarea 
comorilor  sufleteşti,  cari  ne  sunt  încredinţate  prin 
însuşi  rostul  chemării  noastre  sfinte,  stă  în  legătura 
vie  şi  activă  de  comuniune,  pe  care  o  putem  stabili 
între  purtarea  noastră  şi  între  tezaurul  învăţăturilor 
sacre,  ale  căror  păzitori  şi  propagatori  suntem.  Orice 
compromis  făcut  în  detrimentul  acestei  armonii,  — 
ne  compromite.  Este  îndeobşte  cunoscut  şi  recu¬ 
noscut,  că  nimeni  nu  poate  sluji  la  doi  domni.  „Sau 
pe  unul  îl  va  urî  şi  pe  celălalt  îl  va  iubi,  sau  de 
unul  se  va  lipi  şi  pe  celălalt  îl  va  dispreţul;  nu  puteţi 
să  slujiţi  lui  Dumnezeu  şi  lui  Mamona".  Celce  totuşi 

încearcă  această  imposibilitate,  dă  greş,  ca  şi  celce 
ţine  de  coarnele  plugului  şi  priveşte  în  urmă.  „Nici 
unul  care  pune  mâna  lui  pe  plug  şi  se  uită  îndărăt 
nu  este  potrivit  pentru  împărăţia  lui  Dumnezeu". 

Comoara  noastră  este  bogăţia  faptelor  bune,  pe 
care  trebue  să  o  fructificăm  noi  în  noi  şi  în  cei  în¬ 
credinţaţi  răspunderii  şi  conducerii  noastre.  Comoara 
noastră  este  comoara  sufletului,  care  totdeauna  a 
fost  încredinţată  spre  rodire  preoţilor.  Comoara 
noastră  este  durerea  din  lume,  pe  care  suntem 
chemaţi  a  o  tămădui,  —  cum  făcea  odinioară  dia¬ 
conul  Laurenţiu,  care  atunci  când  furii  i-au  cerut 
averea  care-1  făcuse  vestit,  i-a  introdus  în  grădina 
bisericii,  care  era  plină  de  nenorociţi  şi  oameni  de 
suferinţă,  —  zicându-le:  Iată  comoara  mea! 

Bogăţia  noastră  este  Evanghelia  împărăţiei  lui 
Dumnezeu,  —  „comoara  cea  ascunsă  în  ţarină,  pe 
care  găsind-o  un  om  a  ascuns-o,  şi  de  bucuria  ei 
se  duce  şi  vinde  tot  ce  are  şi  cumpără  ţarina  aceea". 

Comoara  noastră  este  Altarul  şi  Amvonul,  —  este 
Prestolui  cu  Sf.  Potir,  aureolat  de  prezenţa  nevăzută, 
reală  şi  divină  a  Mântuitorului  Hristos.  Neslujind  şi 
nepreţuind  după  cuviinţă  aceste  vistierii  sfinte,  suntem 
mai  pe  jos  şi  „suntem  mai  de  plâns  decât  toţi  oa¬ 
menii".  Ne  amăgim,  ne  rătăcim  şi  ne  osândim  amar. 

Astăzi  când  scara  valorilor  este  răsturnată, 
când  anumite  curente  ale  vremii  înlocuesc  Spiritul 
cu  materia  şi  pe  Isus  cu  Iuda,  grija  noastră  pentru 
depozitul  sacru  şi  pentru  talanţii  împrumutaţi  trebue 
intensificată  cu  atât  mai  mult,  cu  cât  lumea  bună 
dela  noi  aşteaptă  noua  reformă  a  vieţii  şi  a  mora¬ 
vurilor.  De  sigur,  pornind  dela  noi  înşi-ne,  între- 
bându-ne  mai  întâi  pe  noi,  sincer  şi  sever:  Unde 
este  comoara  noastră?  Unde  este  ţinta  şi  inima 
noastră?  Unde  este  averea  noastră  duhovnicească? 

Doamne  Sfinte!  Unde  eşti  Tu...  acolo  este  co¬ 
moara  noastră...  Unde  eşti  Doamne,  acolo  este  ţinta 
şi  inima  noastră...  Şi  acolo  este  şi  liniştea  noastră... 

Preot  ILAR  ION  V.  FELEA. 

C  o 

ŞI  PETRECEREA  IN  ARDEAL  PÂNĂ  LA  MOARTE  A 
MITROPOLITULUI  UNGRO-VLAHIEI  DOSITEI  FILITI.1 

PLANURILE  CATOLICILOR  CU  EL.  —  SOARTEA  LĂSĂMÂNTULUI  SĂU. 

I. 

Raportul  Guvernatorului  Transilvaniei ,  din  9  Mai 
1810,  cu  privire  la  Arhiepiscopul  Ţării  Româneşti 
Dositei  Fi  li  ti.  [K.  A.  1422 — 1810]. 

Maiestatea  Voastră  a  binevoit  a  cere  prin  prea- 
înalta  resoluţiune  din  24  Martie  a.  c.  relaţiuni  dela 
guvernator,  că  acest  arhiepiscop  din  cauza  devota¬ 
mentului  său  faţă  de  Austria  a  fost  destituit  din 
demnitatea  sa?  ce  i  sa  întâmplat  dela  această  de¬ 
stituire  încoaci?  şi  în  ce  împrejurări  petrece  el  azi? 

Guvernatorul  a  consultat  pe  cancelistul  agenţiei 
imperiale-regale  din  Bucureşti,  von  der  Rennen  şi 
pe  parohul  evanghelic  de  acolo,  loan  Klokner.  Von 
der  Rennen  a  raportat:  Rudeniile  arhiepiscopului 
i-au  spus,  că  acesta  a  fost  acuzat  că  na  executat 
porunca  divanului  de  a  trimite  la  Iaşi  o  consemnare 
a  preoţilor  din  Ţara  Românească  şi  că  na  înfiinţat 
consistorul  pentru  afacerile  spirituale.  In  ce  priveşte 
consemnarea  preoţilor  pare  însă  că  na  putut  exe¬ 
cuta  ordinul  divanului,  din  cauza  că  mica  Ţară 
Românească  era  în  cea  mai  mare  parte  turburată 
de  răsboi,  sau  că  din  imboldul  inimii  sale  bune  n’a 
voit  să  pună  în  sarcina  episcopului  de  Râmnic  vina 
neîndeplinirii  poruncii  aceleia.  A  doua  acuză  e 


1  Acte  din  Arhh’a  Statului  din  Viena. 

de  tot  neîntemeiată,  căci  afară  de  câteva  foarte 
mici  modificări  formale,  afacerile  bisericii  au  fost 
cercetate  şi  înainte  vreme  ca  şi  acum  de  clerul 
care  Ie  cercetează  şi  acum.  Acum  se  cheamă 
adunarea  acestui  cler  consistor,  iar  înainte  vreme 
se  num  ia  sobor.  Ambele  acuzaţiuni  sunt  efectul 
intrigilor  în  dosul  cărora  se  ascunde  adevărata 
intenţiune  a  Rusiei  şi  cauza  principală  a  pier¬ 
derii  demnităţii  sale  a  fost  devotamentul  său  faţă 
de  Nemţi.  La  început  i  s’a  propus  să  treacă  în 
Rusia  sau  în  Moldova.  Dar  întreaga  nobilime  a 
Ţării  Româneşti  a  rugat  pe  exarh,  oral  şi  în  scris, 
să  ia  în  considerare  vârsta  acestui  om,  care  e  preot 
de  50  de  ani  deja  şi  să-i  permită  să-şi  trăiască  pu¬ 
ţinele  zile  ce  le  mai  are  într’un  colţ  al  Ţării  Româ¬ 
neşti  între  neamurile  sale,  nestingherit.  Exarhul  ceru 
instrucţiuni  dela  Petersburg,  a  constrâns  însă  pe 
Arhiepiscop  să  se  ducă  în  Moldova  înainte  de  a 
sosi  ele.  La  Retrograd  i  s’a  permis  să-şi  aleagă  o 
mănăstire  în  Ţara  Românească  în  care  să  trăiască. 
El  alese  mănăstirea  Poiana.  Nu  i  s’a  permis  însă 
să  locuiască  în  această  mănăstire,  fiind  situată  prea 
aproape  de  graniţa  Ardealului,  ci  i  s’a  designat  mi¬ 
zerabila  (elendej  mănăstire  Aninoasa,  unde  îşi  duce 
în  suspine,  acum  foarte  bolnăvicios  şi  necăjit,  restul 
vieţii  sale. 

După  declaraţia  lui  Klokner  s’au  dat  ca  motive 
ale  depunerii  arhiepiscopului  amintit,  ca  a  întreţinut 
corespondenţă  cu  inamicul,  nu  s’a  supus  ordinelor 
supreme  şi  a  trădat  părtinire  faţă  de  guvernul 
francez.  Klokner  spune  totuşi,  că  a  avut  în  mai 
mulţi  ani  ocaziune  să  cunoască  sentimentele  faţă 
de  Turci  ale  acestui  preot  şi  a  observat  totdeauna 
că  le  este  potrivnic.  Deasemenea  îşi  pierde  puterea 
şi  imputarea  corespondenţei  cu  Turcii,  prin  consi¬ 
derarea  că  el  nu  putea  obţine  nici  vre-o  înălţare 
în  rang,  nici  sporirea  veniturilor,  odatăce  era  cel 
dintâi  în  ţară  şi  era  decorat  de  împăratul  rusesc  cu 
marea  cruce  Vladimir  şi  dat  fiind,  că  religia  ce 
mărturiseşte  acest  împărat  e  şi  religia  guvernului 

şi  a  poporului  Ţării  Româneşti  şi  că  arhiepiscopul 
avea  speranţa  să-şi  încheie  viaţa  în  linişte  sub  un 
stăpânitor  creştin  după  terminarea  răsboiului.  I  se 
pune  în  sarcină  că  na  sprijinit  încercarea  de  a 
arunca  un  impozit  special  asupra  mănăstirilor. 
Klokner  mai  adaogă  şi  aceea,  că  averea  arhi¬ 
episcopului  a  fost  confiscată.  Presupuneau  că  are 
mare  avere,  dar  n’au  găsit.  Acum  trăieşte  împăcat 
cu  soartea  şi  liniştit  în  mănăstire,  supraveghiat  de 
o  pază  neînsemnată.  A  devenit  însă  acolo  din  cauza 
greutăţilor  călătoriei  şi  a  lipsei  de  ajutor,  cu  totul 
orb  de  un  ochiu. 

încolo  mai  notează  guvernatorul  că  urmând 
mandatului  preaînalt  din  30  Mai  a.  c.  [1080 — 1810]  a 
adus  la  cunoştinţa  acestui  arhiepiscop  satisfacţiunea 
Maiestăţii  Voastre  într’un  chip,  care  este  potrivit  cu 
împrejurările. 


Resoluţia  imperială. 

Iau  la  cunoştinţă  aceste  informaţiuni  şi  am  să 
Vă  comunic  în  curând  hotărârea  Mea  cu  privire  la 
arhiepiscopul  destituit  în  Ţara  Românească. 

8  Iulie  1810.  ss.  Francisc. 

II. 

Raportul  guvernatorului  Transilvaniei ,  din  26  Mai 
1810,  cu  privire  la  arhiepisconul  din  Ţara  Românească 
Dositei  Filiti.  [K.  A.  1443 — 1810]. 

Contele  Banffy  trimite  o  scrisoare  a  arhiepis¬ 
copului  în  care  acesta  arată,  că  motivele  adevărate, 
din  cari  a  rezultat  necesitatea  ca  el  să  părăsească 
arhiepiscopia  sa,  nu-i  sunt  cunoscute.  In  divan  s’a  co¬ 
municat  numai  că  sinodul  din  Petrograd  l-a  condamnat 
la  această  pierdere  pe  motivul  că  na  trimis  exarhului 
la  Iaşi  la  timpul  prescris  lista  preoţilor  din  Ţara 
Românească  şi  că  nu  şi- a  dat  silinţa  să  introducă 

o  nouă  ordine  în  afacerile  bisericeşti.  Aceste  între- 
lăsări  sunt  însă  greşeli  cari  derivă  din  împrejurările 
de  răsboi,  greşeli  pe  cari  dreptul  canonic  nu  le 
califică  drept  crime,  greşeli  cari  se  pot  uşor  îndrepta. 
Nu  crede  că  şi-a  atras  disgraţia  împăratului  Alexandru 
prin  devotamentul  său  faţă  de  Austria.  Nu  e  conştient 
să  fi  comis  vre-o  crimă,  cel  mai  puţin  contra  Rusiei. 
Dacă  după  cea  mai  riguroasă  judecare  ar  trebui 
să  i  se  impute  vre-o  crimă,  aceea  ar  putea  fi  numai 
una  împotriva  sultanului.  A  slujit  guvernul  rusesc 
în  toate  ocaziunile  cu  căldură  şi  numai  cu  intenţiunea 
de  a  scăpa  Ţara  Românească  de  jugul  sub  care 
gemea.  Mai  arată  acest  arhiepiscop,  că  mănăstirea 
în  care  trebue  să  locuiască  acum,  e  înconjurată 
de  munţi  şi  păduri  dese  şi  are  peste  tot  aşe¬ 
zare  foarte  nesănătoasă.  Deaceea  este  el  dela  sosirea 
sa  în  ea  fără  încetare  bolnav.  De  un  ochiu  e  deja 
orb  şi  pierderea  celuilalt  îl  ameninţă.  Trupul  întreg 
începe  a  i  se  paraliza.  E  trecut  de  70  de  ani.  Glorie, 
demnităţi  şi  bogăţie  nu-1  mai  ademenesc.  Nu -şi 
doreşte  decât  lipsă  de  griji  şi  linişte.  E  mare  amator 
al  lecturii.  Dar  nici  măcar  aceasta  nu  i  se  hărăzeşte 
acum.  S’ar  simţi  foarte  fericit  dacă  i  sar  permite 
să-şi  aleagă  ca  domiciliu  o  regiune  plăcută  unde 
să-şi  poată  petrece  restul  vieţii  în  linişte  şi  ocupat 
numai  cu  rugăciunea  şi  cu  cărţile.  După  această 
permisiune  ar  ierta  toate  defăimările  şi  nedreptăţile 
cu  cari  a  fost  persecutat 

(Urmează  raportul  despre  scrisoarea  primului 
ministru  al  Rusiei,  prin  care  arată  că  toţi  locuitorii 
principatelor  devin  cetăţeni  ai  Rusiei,  dacă  nu  le 
părăsesc  în  decurs  de  6  luni  etc.  apoi] 

Resoluţia. 

Cu  privire  la  fostul  arhiepiscop  al  Ţării  Ro¬ 
mâneşti  veţi  primi  deciziunea  Mea  iar  celalt  conţinut 
al  raportului  îl  iau  la  cunoştinţă. 

7  Iulie  1810.  ss.  Francisc. 

III. 

Propunerea  principelui  Metternich,  din  12  Iunie  1810, 
cu  privire  la  planurile  comunicate  lui,  ca  fostul 
arhiepiscop  din  Bucureşti  Dositei  să  fie  câştigat 
în  interesul  Austriei  şi  ca  episcopului  greco-ca- 
tolic  din  Ardeal ,  Papp  (Bob)  să  i  se  dea  mandatul,, 
să  înduplece  (bewegen)  pe  Românii  de  religia  gre¬ 
cească  să  primească  pe  cea  catolică  după  ritul 
grecesc  unit.  [K.  A.  1458—1810]. 

După  părerea  principelui  Metternich  nu  încape 
îndoială  că  în  cazul  că  Maiestatea  Voastră  aţi  binevoi 
a-i  acorda  arhiepiscopului  Dositei  o  distincţie  s  ar 
realiza  un  folos  esenţial,  deoarece  el  cu  toate  că 
Ruşii  l-au  destituit  din  postul  său,  tot  e  privit  încă 
de  mare  parte  a  coreligionarilor  săi  de  căpetenia 
de  drept  a  bisericii  din  Ţara  Românească  şi  influenţa 
sa  poate  fi  în  multe  privinţe  avantajoasă  pentru 
Austria.  Sensaţionalul  unei  astfel  de  dinstincţii  ar 
fi  micşorat  după  părerea  principelui  prin  împreju¬ 
rarea  că  acest  arhiepiscop  în  absenţa  din  rândul 
trecut  a  agenţiei  imperiale-regale  din  Bucureşti  sa 
întrepus  în  mai  multe  ocaziuni,  precum  este  cunoscut 
cu  zel  călduros  pentru  supuşii  austrieci  din  Ţara 
Românească,  prin  urmare  are  drept  la  un  semn  al 
satisfacţiunii  Maiestăţii  Voastre.  Face  însă  observa- 
ţiunea,  că  în  planurile  amintite  se  spune,  că  arhi¬ 
episcopul  Dositei  se  află  într’un  sat  în  Ardeal  iar 
după  alte  ştiri  obţinute  de  guvern  (StaatskanzelleyJ: 
l-ar  fi  dus  Ruşii  în  mănăstirea  moldoveană  Dobrovăţ, 
situată  la  depărtare  de  patru  ceasuri  de  Iaşi.  S’ar 
găsi  mijloace  pentru  a-i  transmite  şi  la  Dobrovăţ 
ceeace-i  va  fi  destinat  Maiestatea  Voastră  Dovada 
publică  a  satisfacţiunii  Maiestăţii  Voastre  faţă  de 
acest  om  i-ar  fi  însă,  în  starea  de  spirit  ce  domneşte 
de  prezent  în  Ţara  Românească,  guvernului  [dem 
Kabinette]  din  Petersburg  aşa  de  neplăcută,  încât 
principele  Metternich  nu  poate  sfătui  să  dea 
acea  dovada,  decât  dupăce  se  va  fi  luat  deci- 

ziunea  de  a  manifesta  oficial  împotriva  usurpării 
ruseşti.  Acea  dovadă  i  ar  putea  deveni  chiar  păgu¬ 
bitoare  Arhiepiscopului,  dacă  se  află  în  Dobrovăţ; 
ar  putea  avea  urmarea  ca  Ruşii  să-l  strâmtoriască 
şi  mai  mult.  In  aceste  împrejurări  i  s’ar  putea  aduce 
la  cunoştinţă  fără  mult  înconjur  sentimentele  graţioase 
ce  nutriţi  Maiestatea  Voastră  pentru  dânsul  prin 
episcopul  Papp  [Bob]  sau  prin  alt  om  de  încredere, 
cu  adaosul,  că  dovada  acestor  sentimente  numai 
din  consideraţie  faţă  de  situaţia  prezentă  se  amână. 
II  ţine  lumea  de  foarte  bogat  şi  mai  ales  bani  gata 
[Barschaft]  trebue  să  aibă  foarte  mulţi,  aşa  încât  de 
ajutor  bănesc  nare  nevoie. 

In  ce  priveşte  încercarea  de  a  aduce  [zuzu- 
fiîhren]  pe  Românii  ortodocşi  ai  Transilvaniei  la 
ritul  greco-catolic,  se  exprimă  astfel  principele 
Metternich:  Momentul  de  faţă,  când  acest  mare 
principat  e  încunjurat  din  trei  laturi  de  armate 
ruseşti,  ar  fi  cel  mai  nefavorabil  pentru  această 
încercare.  Comunicarea  Românilor  cu  aceste  armate 
şi  cu  preoţimea  ce  le  însoţeşte  nu  se  poate  împiedeca 
şi  e  cunoscut  că  Românii  ţin  orbeşte  la  ritul  lor  şi 
la  protectorul  suprem  al  aceluia.  Nu  trebue,  totuşi, 
să  se  piardă  nici  un  minut  pentru  a  pregăti  în  linişte 
un  lucru  aşa  de  dorit  şi  la  aceasta  pregătire  ar  putea 
contribui  cel  mai  mult  episcopul  foarte  preţios  [sehr 
schătzbarej  Papp  [Bob]  şi  preoţi  isteţi  şi  alţi  învă¬ 
ţători  ai  poporului  cari  au  leafă  şi  sunt  conduşi 
de  el,  dacă  aceşti  din  urmă  ar  fi  puşi  să  conlucreze 
la  realizarea  acestui  scop  fără  a-i  bănui 

Votul  ministrului  de  cabinet. 

Prima  idee  a  proponentului  s’a  întemeiat  pe 
presupunerea,  evident  falsă,  că  arhiepiscopul  desti¬ 
tuit  de  Ruşi  al  Ţării  Româneşti  s’a  refugiat  în  Ardeal 
şi  trăieşte  acolo  într’un  sat.  Arhiepiscopul  Dositei 
Filiti  se  află,  precum  ştim  din  scrisoarea  sa  proprie 
cătră  agenţia  din  Bucureşti  [Pr.  1443 — 1810]  într’o 

mănăstire  lăturalnică  românească.  Ori  de  s  ar  putea 
face  ceva  pentru  el  şi  ce  anume,  despre  aceasta  a 
prezentat  cancelaria  de  stat  deja  o  propunere  specială, 
care  va  fi  în  curând  luată  în  deliberare  şi  va  ajunge 
în  preaînaltele  mâini  însoţită  de  votul  meu  lipsit  de 
orice  pretenţie.  Că  proiectul  anonim  e  inexecutabil, 
şi  nemeditat  reiese  din  conţinutul  său,  odată  ce 
proiectantul  vrea  să  se  slujească  de  episcopul  Papp 
(Bob]  pentru  executarea  lui,  fără  a  şti  sau  a-şi  da 
seama,  că  tocmai  între  uniţi  şi  ortodocşi  domneşte 
cea  mai  mare  neîncredere  şi  antipatie. 

Tot  aşa  de  evidentă  e  inoportunitatea  celui  de 
al  doilea  proiect  în  momentul  de  faţă  şi  prima 
urmare  a  unui  astfel  de  proselitism  [Proselyten- 
macherey]  ar  fi  de  bună  seama  aceea,  că  stăpânirea 
şi-ar  înstrăina  dintr’odată  spiritele  tuturor  locuitorilor, 
atât  de  numeroşi,  ortodocşi  ai  săi  şi  ar  aduce  cu 
sine  tocmai  ceeace  îi  este  mai  nefavorabil,  anume 
nemulţumirea  tuturor  ortodocşilor  şi  alipirea  lor 
puternică  la  Rusia. 

De  aceea  ţin  eu  chiar  şi  propunerea  cancelariei 
de  stat  ca  episcopul  Papp  [Bob]  să  fie  îndrumat 
să  pregătiască  răspândirea  unirii  încercate  încă  pe 
timpul  Măriei  Tereziei  cu  tot  atât  de  mult  vuiet 
[Aufwande]  de  foarte  păgubitoare,  inconsecventă  şi 
în  opoziţie  cu  spiritul  timpului. 


Resoluţia. 


De  ideile  proponentului  să  nu  se  facă  nici  un 
uz.  Decizia  mea  cu  privire  la  arhiepiscopul  Dositei 
Filiti,  care  precum  se  ştie  nu  se  află  în  Ardeal,  ci 
înir’o  mănăstire  lăturalnică  [abgelegenen]  româ¬ 
nească  1  o  veţi  primi  pe  o  altă  propunere,  privitoare 
tot  la  el. 


12  Iulie  1810.  ss.  Francisc. 


1  Că  Dositei  se  afla,  cu  toată  desmlnţirea,  poale  interesată,  a  curţii, 
în  Ardeal :  reiese  din  actul  următor. 


324 


REVISTA  TEOLOGICĂ 


IV. 

Propunerea  Camerei  Generale  a  Curţii,  din  14  Dec, 
1829,  ca  legatele  testate  de  fostul  arhiepiscop  al 
Ţării  Româneşti,  Dositei  Piliţi,  mort  la  Braşov,  să 
fie  expediate  în  Ţara  Românească  fără  taxă  de 
transport.  St.  R.  7106 — 1829. 

Fostul  arhiepiscop  al  Ţării  Româneşti,  Dositei 
Filiti,  mort  în  Braşov  la  26  Dec.  1826  a  lăsat  în 
urma  sa,  pe  lângă  alte  efecte,  bani  în  numerar 
37.004  lei  turceşti  şi  17.192  florini  Aceşti  bani  i-a 
lăsat  prin  testament  parte  pentru  scopuri  de  bine¬ 
facere  în  Transilvania  şi  în  Grecia,  patria  sa,  parte 
rudelor  sale,  născuţi  Greci  şi  ei,  dar  locuind  cu  fa¬ 
miliile  lor  cu  tot  în  Ţara  Românească. 

Camera  aulică  generală  şi  cancelaria  ardeleană 
au  recunoscut,  că  fiscul  oraşului  Braşov  nu  poate 
avea  asupra  acelor  moşteniri  nici  o  pretenţie  de¬ 
oarece  arhiepiscopul  în  chestie,  deşi  a  petrecut 
vreme  îndelungată  [lăngern]  în  Braşov,  totuşi  n’a 
fost  nicicând  încetăţenit  acolo  ci  a  fost  considerat 
totdeauna,  până  la  moartea  sa,  ca  supus  turcesc. 
In  acest  caz  în  virtutea  reciprocităţii  nu  se  reţine 
nici  lăsământul,  nici  vre-o  taxă  de  export  pentru  el 
când  el  va  fi  transportat  în  vre-o  provincie  tur¬ 
cească,  afară  de  Ţara  Românească. 

In  privinţa  Ţării  Româneşti  trebue  să  fie  ob¬ 
servată,  după  expresiunea  divanului  românesc  din 
anul  1797  deasemenea  reciprocitatea  şi  dat  fiind, 
că  după  relaţiunea  agentului  imperial  şi  regal  din 
Ţara  Românească  din  4  Iulie  1829  Ţara  Româ¬ 
nească  permite  exportul  legatelor  destinate  Austriei 
fără  a  lua  vre-o  taxă...  [Urmează  voturile  în  acest 
sens  ale  autorităţilor,  considerând  ordinul  din  1806 
[1463 — 1803]  ca  să  se  ia  taxă  de  export  de  2%, 
drept  ordin  provizor  şi  special,  abrogat  prin  usul 
ulterior]. 

Resoluţia  imperială. 

Aprob  ca  Iăsământul  fostului  arhiepiscop  al 
Ţării  Româneşti,  Dositei  Fiiiti,  mort  la  Braşov  să 
fie  exportat  în  Ţara  Românească  scutit  de  taxă,  cu 
condica  ca  executorii  Testamentului  înainte  de  toate 
să  verifice  şi  să  ducă  la  destinare  sumele  testate 
de  el  pentru  scopuri  de  binefacere  în  Transilvaaia. 

Vie  na,  la  14  Ianuarie  1830.  ss.  Ludovic. 

Comunicate  de  Dr.  ŞTEFAN  LUPŞA, 
profesor  la  Academia  Teologică 
din  Oradea. 

Iubire,  cuvânt  rostit  peste  tot,  în  viaţa  noastră 
religioasă  şi  în  viaţa  social-familiară.  Cuvânt  rostit 
de  Fiul-Omului  întrebat  fiind  care  este  legea  cea 
mai  mare;  gângăvit  de  copilul  strâns  la  pieptul  de 
mamă ;  şoptit  de  adolescentul  plin  de  speranţe ;  im¬ 
primat  cu  litere  groase  pe  pagini  de  romane  şi 
poeme;  declamat  cu  patos  pe  scene  de  teatru,  şi 
filmat  pe  pânze  de  cinematograf.  Cuvânt,  ce  pare  a 
însemna  lumina  vieţii  noastre  în  cercul  căreia  suntem 
prinşi  ca  fluturii  ce  dau  târcoale  în  serile  de  vară 
în  jurul  unei  lămpi  a  cărei  lumină  i-a  atras  şi  de 
vraja  căreia  nu  mai  pot  scăpa. 

Cuvântul  e  icoana  unui  sentiment,  fenomen,  act, 
lucru,  adecă  a  unei  realităţi  concrete  sau  abstracte. 
Adesea  noi  cunoaştem  imaginea  lucrurilor,  cuvântul, 
fără  să  ştim  realitatea  ce  se  ascunde  în  dosul  acelui 
simbol.  Care  este  realitatea  ce  acopere  cuvântul: 
iubire,  dragoste?  Ce  este  iubirea  şi  care  e  no¬ 
ţiunea  ei? 

Intrebat-am  pe  mama  neadormită,  aplecată  în 
miez  de  noapte  peste  leagăn  şi  mi-a  zis:  iubirea  e 
un  suflu  ce-mi  fură  somnul  de  pe  ochi,  încălzeşte 
al  meu  sân,  înarmează  al  meu  braţ,  oţeleşte  ale  mele 
mâni  din  zori  de  zi  şi  până  în  zori,  şi  în  leoaică 
mă  preschimbă  când  viaţa  copilului  meu  e  în  joc. 

Intrebat-am  pe  un  tânăr  cu  puteri  de  semi-zeu, 
şi  mi-a  zis:  iubirea  e  o  forţă  venită  nu  ştiu  cum 
din  adâncul  fiinţei  mele  ce  mă  face  să-mi  creez  un 
idol,  căreia  viaţa  să-i  închin  şi  jertfe  să-i  aduc :  e  o 
tainică  putere  ce  te  face  să  visezi  şi-ţi  arată  totul 

în  lumina  primăverii,  acoperind  tot  ce-i  rău  şi  tot 
ce-i  bine. 

Intrebat-am  pe  o  păreche  îmbătrânită  ce-şi 
aşteaptă  ceasul  despărţirei  implorând  zilnic  a  lui 
zăbovire,  şi  mi-a  zis:  iubirea  e  legătura  sfântă  ce 
a  făcut  din  doi  unul;  e  zidul  ce  ne-a  apărat  de  duş¬ 
mani;  e  pavăza  sufletului  şi  trupului,  străjerul  cel 
mai  fidel  al  căminului  şi  izvorul  fericirii  în  această 
viaţă  vremelnică. 

Intrebat-am  pe  martirul  şi  eroul  ce-şi  varsă  sân¬ 
gele  pentru  lege  şi  ţară,  şi  mi-a  zis:  iubirea  e  po¬ 
runcă  venită  din  sferele  cereşti  prin  gura  preotului 
şi  regelui  meu,  poruncă  ce-mi  zice  să-mi  apăr  ţara 
cu  ale  ei  izvoare  şi  dumbrăvi,  cu  lanurile  ei  de 
grâu  şi  câmpurile  de  mătasă,  să-mi  apăr  sufletul, 
ce  moarte  n  are,  de  a-1  pângări  cu  credinţe  deşarte. 
E  un  dor  fierbinte  de  a  săruta  încă  odată  pământul 
ţării  şi  de-a  intra  cu  o  clipă  mai  iute  îmbrăcat  în 
haina  albă  a  inocenţei  la  sânul  Tatălui  ceresc. 

Intrebat-am  pe  sihastrul  izolat  de  lume  şi  mi-a 
zis:  iubirea  e  o  sete  arzătoare  după  Dumnezeu,  ce 
nu  se  poate  potoli  decât  prin  renunţarea  la  tot  ceeace 
lumea  ne  oferă,  prin  anihilarea  eului  nostru,  dân- 
du-ne  jertfe  bine  primite  Creatorului.  A  iubi  în¬ 
seamnă  a-ţi  lua  crucea  şi  a  urma  pe  Fiul-Omului 
suindu-te  pe  Golgota  împreună  cu  Ei,  pentru  a  te 
răstigni. 

Intrebat-am  sf.  Scriptură  ce  vrea  să  însemne 
acest  cuvânt  ce  trece  ca  un  fir  de  aur  dela  un  capăt 
până  la  celalalt  al  ei;  Intrebat-am  în  sfârşit  pe 
autorul  ei,  pe  dumnezeescul  Isus  să-mi  spună  ce 
însemnează  a  iubi.  Al  lor  răspuns  îl  dau  în  celece 
urmează.  Departe  de  mine  gândul  de  a  o  încătuşa 
în  marginile  strâmte  ale  unei  definiţii!  Nu  se  poate 
defini;  orice  formulă  rămâne  neînţeleasă  de  către 
celce  na  fost  cuprins  măcar  o  clipă  de  a  ei  vrajă. 
Vreau  totuşi  prin  cuvinte  să  limpezesc  a  ei  noţiune. 

Iubirea  e  un  sentiment  ce  izbucneşte  din  inima 
noastră,  ne  mână  spre  obiecte  străine,  nelăsându-ne 

odihnă  până  ce  le  posedăm,  ne  constrânge  să  punem 
la  contribuţii  tot  ce  avem  mai  scump  şi  să  ne  îm¬ 
părtăşim  de  durerile  altora,  un  fluviu  prin  care  se 
revarsă  din  noi  nevoia  de  a  ne  transmite,  cheltui,  şi 
da  unor  obiecte.  E  o  aspiraţie  vecinică  spre  frumos, 
şi  perfect.  Arta,  literatura,  ştiinţa  sunt  fiicele  ei ; 
ea  imboldeşte  pe  savant  să  scruteze  împărăţiile 
necunoscutului  fără  să  simtă  oboseală,  precum  tot 
ea  întăreşte  braţul  salahorului  în  truda  lui  mono¬ 
tonă  şi  neînsemnată. 

Din  iubire  s’a  creat  omul  şi  prin  iubire  el  poate 
să  creeze  numai!  Dacă  vreodată  ea  s’ar  stinge  din 
inima  omului,  lumea  sar  reîntoarce  la  barbaria  pri¬ 
mitivă.  Veche  este  ea  ca  lumina,  dar  când  o  simţi 
în  inimă  e  tânără  ca  şi  aurora  dimineţii.  La  început 
a  fost  iubirea;  ea  a  dat  fericirea  raiului  de  odini¬ 
oară;  căderea  în  păcat  a  primei  perechi  este  rene¬ 
garea  iubirei  şi  încolţirea  urei  în  sufletul  omenesc; 
luarea  coastei  lui  Adam  pentru  a  crea  pe  Eva 
este  mărturia  concretă,  şi  crima  lui  Cain  e  fructul 
şi  dovada  cea  dintâi  că  ura  s’a  încuibat  în  om. 

Forţa  aceasta  ce  se  află  în  firea  noastră,  legea 
aceasta  ce  guverna  raiul  pierdut,  a  venit  Isus  să  o 
canalizeze  şi  fortifice,  îndreptându-o  spre  Dumnezeu, 
Binele  şi  Frumosul  absolut,  pentru  a  lega  pe  om  cu 
om  şi  pe  om  cu  Dumnezeu.  A  fost  ea  şi  înainte  de 
venirea  lui  Isus  în  lume,  există  ea  la  popoarele 
şi  oamenii  ce  nu  cunosc  încă  a  Lui  misiune;  Isus 
na  adus-o  din  cer,  ea  era  în  sufletele  oamenilor, 
precum  şi  azi  germenul  ei  stă  ascuns  în  inima  fie¬ 
cărui  individ. 

Asemăna-voi  însă  iubirea  cu  un  pom  sălbatec 
plantat  în  scoarţa  pământului,  bogat  în  cregi  şi  ra¬ 
muri  cu  fructul  însă  acru  şi  amar.  Un  grădinar 
venit  din  alte  ţări  îi  altoeşte  o  creangă  cu  o  ra¬ 
mură  adusă  din  acele  ţări,  şi  ea  rodeşte  fructe  gu¬ 
stoase,  dulci  şi  de  viaţă  dătătoare.  Această  creangă 
e  iubirea  creştină,  altoită  în  pomul  sălbatec  ai  iu¬ 
birei!  Fructele  ei  sunt:  iertarea,  pacea  între  oameni, 
pacea  între  popoare;  răbdarea,  sacrificiul,  sfinţenia 

şi  fericirea  vieţii  Ea  e  chemată  să  adune  toată 
puterea  pomului  sălbatec,  crescând  şi  prefăcându-se 
în  trunchiul  unic  în  care  să-şi  trimită  tot  sucul  ră- 
dăcinele  sălbatice,  trasformându-1  şi  pecetluindu-1 
cu  sigilul  nobleţei.  Crengile  sălbatice,  menite  să 
dispară  —  căci  fructul  lor  e  amar  —  reprezintă 
iubirea  lumească  sub  diferitele  ei  aspecte.  Şi  precum 
adesea  pe  trunchiul  celui  mai  nobil  pom  cresc  pa¬ 
raziţii,  ca  vâscul,  tot  aşa  şi  pe  trunchiul  iubirei 
crescut-au  paraziţii  ce-i  seacă  seva,  o  usucă,  şi-i  fură 
viaţa. 

Erotismul  descris  în  romane,  cântat  pe  scene 
de  teatru,  trăit  pe  străzile  oraşelor,  în  duhoarea 
rendez-vous-urilor  ne  este  dat  sub  firma  iubirei,  a 
sentimentului  celui  mai  nobil,  mai  delicat  şi  sfânt. 
O !  iubire  câte  crime  se  săvârşesc  în  numele  tău  şi 
câte  minciuni  se  acopăr  sub  al  tău  sfânt  nume !  Iubirea 
ce  se  manifestează  în  ferbinţeala  poftei,  împinge 
pe  om  la  actele  cămei,  îl  preschimbă  în  fiară,  aluri- 
gându-i  toată  ruşinea,  conştiinţa,  şi  îndemnându-1  la 
crime  în  contra  moravurilor  şi  a  vieţii,  nu  este  iu¬ 
biră  şi  nu  va  fi  nici  când;  ea  e  vâscul  ce  omoară 
trunchiul  pomului,  e  profanarea  şi  negarea  însăşi 
a  iubirei.  Confundarea  acestei  energii  spirituale,  ca¬ 
pabilă  de  toate  renunţările  şi  sacrificiile,  legătura 
sufletelor,  parfumul  celor  mai  sfinte  bucurii  din 
viaţă,  darul  cerului  făcut  pământului,  —  cu  o  frenezie 
a  corpului  este  un  sacrilegiu 

Vreţi  intuiţia  iubirei  adevărate:  Priviţi  pe  Isus 
Hristos  pironit  pe  cruce!  El  e  iubirea  întrupată, 
viaţa  Lui  pământească  e  o  radiare  şi  aplicare,  iar 
Golgota  urmarea  firească  a  iubirei;  căci  a-şi  da 
viaţa  pentru  prieteni  şi  omenirea  întreagă,  înseamnă 
a  iubi  Evanghelia  nu-i  decât  poemul  iubirei,  al  iu¬ 
birei  ce  „toate  le  iartă,  toate  le  crede,  toate  le  nă- 
dăjdueşte,  toate  le  rabdă",  ea  e  cântecul  dragostei 
ce  niciodată  nu  va  conteni,  chiar  de  „vor  înceta 
prorociile  şi  vor  amuţi  limbile  şi  ştiinţa  va  peri", 
—  cum  zice  sf.  Ap.  Pavel.  Ea  ne  învaţă  că  iubirea 
este  o  sentinelă,  pe  care  nici  o  osteneală  nu  o  obo- 


330 


REVISTA  TEOLOGICĂ 


seşte,  nici  o  legătură  nu  o  strânge,  nici  o  frică  nu 
o  tulbură,  ci  ca  o  văpaie  vie,  ca  o  făclie  aprinsă,  se 
înalţă  spre  cer  şi-şi  deschide  trecere  sigură  prin 
toate  împotrivirile.  [Urmarea  lui  Hristos].  Iubirea 
este  porunca  nouă,  legea  raiului  restabilit,  poruncă 
ce  zice:  să  iubeşti  pe  Domnul  Dumnezeul  tău  din 
toată  inima  ta:  adecă  să-ţi  sacrifici  inima  cu  incli- 
nările  spre  lume,  pentruca  sentimentul  faţă  de  di¬ 
vinitate,  de  absolut  să  o  umplă  pe  deplin:  să-L  iu¬ 
beşti  din  tot  sufletul  tău,  adecă  să-i  subordonezi 
Lui  totul,  sacrificându-i  ce  ai  mai  scump,  sufletul; 
întreaga  noastră  viaţă  să  nu  fie  decât  un  prinos  de 
laudă  depus  la  picioarele  Lui:  să-L  iubeşti  din  tot 
cugetul  tău,  adecă  să-ţi  abandonezi  toate  ideile,  con¬ 
cepţiile,  ipotezele  şi  teoriile  cu  care  raţiunea  se 
distrage,  —  când  al  lui  nume  e  pomenit;  iar  pe 
aproapele  să-l  iubeşti  ca  pe  tine  însuţi,  adecă,  precum 
întinzi  mâna  pentru  a  lua  bucăţica  de  pâine  şi  o  duci 
la  gură,  precum  alergi  din  zori  de  zi  şi  până  în 
noapte  mânat  de  nevoile  persoanei  tale,  tot  aşa 
întinde  mâna  şi  pentru  a  duce  bucăţica  de  pâine  la 
gura  fratelui  şi  aleargă  mânat  şi  de  ale  lui  nevoi 

Dragostea  e  criteriul  de  judecată  creştină: 
suntem  creştini  în  măsura  în  care  arde  în  inima 
noastră  această  flacără  şi  am  îndreptat-o  spre  Dum¬ 
nezeu  şi  spre  om  pentru  a  ne  uni  şi  contopi  cu  ei. 
„Din  aceasta  vor  cunoaşte  toţi  că-mi  sunteţi  învă¬ 
ţăcei,  de  veţi  avea  dragoste  între  voi“  [Ioan  13,  34j. 

„Să  iubim  unii  pe  alţii  ca  întrun  gând  să  măr¬ 
turisim",  repetăm  împreună  cu  preotul  la  fiecare  sf. 
Liturghie,  înainte  de  a  rosti  simbolul  credinţei;  pentru 
a  ne  uni  în  credinţă,  concepţie  şi  idei  să  ne  unim 
mai  întâi  în  inimă,  pentru  a  putea  mărturisi  întrun 
gând,  ca  şi  cum  am  fi  unul  singur,  avem  lipsă  să 
fim  legaţi  cu  legătura  sfântă  a  iubirei. 

Un  lucru  lipseşte  lumei  de  azi,  şi  în  special 
nouă  Românilor:  iubirea  creştină  din  inimi  şi  în 
special  din  inimile  celorce  sunt  chemaţi  să  o  verse  cu 
abundenţă  asupra  mulţimei.  Dragostea  este  unica  cheie 
a  vindecării  vieţii  sociale,  a  rezolvării  problemelor 

ce  ne  chimie,  a  înlăturării  mizeriei  în  care  înotăm 
cu  toţii,  ea  singură  poate  să  aducă  mai  multă  fericire 
pe  acest  pământ  binecuvântat  de  Dumnezeu,  sălaşul 
nostru.  O,  Doamne,  dacă  această  mlădiţă  crescută 
din  inima  fiecărui  Român  n’ar  rămâne  în  starea 
sălbatecă,  ci  s’ar  altoi  cu  mugurul  nobil  adus 
de  Hristos,  dacă  acest  fluviu  de  aur,  ce  câte  odată 
se  umflă  inundându-ne  întreaga  fiinţă,  l-am  face  să 
curgă  vecinie  legându-1  de  izvorul  lui  primordial,  de 
Dumnezeu,  atunci  durerile  multe  ce  bântue  neamul, 
rănile  ce  sângerează  mereu  pe  corpul  lui  istovindu-1, 
ar  dispare  ca  întunericul  din  faţa  soarelui.  La  ce 
ne-ar  folosi,  de-am  grăi  cu  toţii  în  limbi  omeneşti  şi 
îngereşti,  iar  dragoste  n’am  avea?  Am  fi  ca  arama 
sunătoare  şi  chimvalul  răsunător.  De  am  avea  darul 
prorociei  şi  de  am  şti  toate  tainele,  şi  de  am  avea 
toată  ştiinţa  şi  credinţa  cât  să  mutăm  munţii,  iar 
dragoste  n’am  avea,  nimic  nu  suntem  —  zice  sf.  Ap. 
Pavel. 

Dragostea  e  combustibilul  din  care  se  alimentează 
fericirea  pământească,  e  fermentul  ce  transformă 
societatea  omenească  apropiindu-o  încetul  cu  încetul 
de  starea  visată  de  utopişti,  întrezărită  de  profeţi 
şi  sfinţi,  de  împărăţia  lui  Dumnezeu  „Poruncă  nouă 
dau  vouă,  să  vă  iubiţi  unul  pe  altul.“  îndeplinind 
noi  această  poruncă,  dragostea  lui  Dumnezeu  Tatăl. 
va  fi  cu  noi,  cu  toţi. 

TRAIAN  BACIU, 

iicenţiai  în  teologie  şi  drept.. 

Am  plăcerea  de  a  remarca  această  lucrare  a  unui  tinăr  şi 
erudit  preot  rom.-catolic,  apreciat  elogios,  pentru  stăruitoarea  şi 
critica  sa  operă  istorică,  în  cercurile  ştiinţifice  germane,  fără 
deosebire  de  coloritul  confesional. 

Lucrarea  sa  tratează  despre  vechile  mănăstiri  din  cu¬ 
prinsul  Banatului,  în  parte  şi  la  nord  de  gurile  Murăşului,  din 
răstimpul  veacurilor  LX — X  şi  următoare.  Prin  urmare,  în  lu¬ 
crarea  sa  are  un  contact  remarcabil  şi  cu  tradiţiile  şi  instituţiile 
religioase-orientale  ale  vremii  de  atunci,  cu  privire  la  cari  ne 
face  o  mărturisire  de  preţ  (pag.  22),  că  pe  aceea  vreme,  pe 
lângă  mănăstirea  orientală  dela  Cenad,  mai  existau  alte  multe 
mănăstiri  orientale,  în  mai  multe  localităţi  dealungul  Murăşului. 
Autorul  se  şi  opreşte  la  câte  una  din  ele,  tratând  despre  cele 
25  de  mănăstiri  şi  prepozituri  seculare  din  evul  mediu,  cari, 
din  laturea  existenţei  lor  catolice,  fac  obiectul  lucrării  sale. 

Pe  autor,  fireşte,  îl  pasionează  această  lăture  a  acelor 
instituţii,  cari  făceau  parte  în  evul  mediu  din  aşezămintele 
din  cuprinsul  diecezei  de  Cenad,  recte  Timişoara.  Amintim  aci, 
întâi,  pe  cele  trei;  dela  Szoregh,  Cenad  şi  Oroszlânos,  cărora 
ii  se  recunoaşte  şi  un  trecut  oriental,  până  a  se  fi  latinizat  şi 
dispărut.  Se  mai  aminteşte  şi  de  mănăstirile  ortodoxe  de  azi: 
H.-Bodrog  (românească)  şi  Bezdin  (sârbească),  la  a  căror  te¬ 
melie  ar  fi  stat  mănăstiri  catolice.  In  acest  caz  ele  ar  fi  cuceriri 
ortodoxe,  posterioare.  Dar  nu  ne  pasionează,  de  astădată,  che¬ 
stiunea  de  controversă  istorică :  dacă  nu  cumva,  adecă,  în  aceste 
ca  şi  în  alte  puncte  de  aşezări  eclesiastice,  ar  îi  mai  vechiu 
Orientalismul,  decât  Apusenismui  bisericesc,  introdus  prin  in- 
fluinţa  regelui  Ştefan  I,  dela  1000  încoace. 

In  clipa  de  faţă,  când  simt  o  plăcere  şi-o  datorie  morală 
de  a  remarca  apariţia  acestei  lucrări  preţioase,  trebue  s’o  spun 
că  Părintele  Coloman  Iuhâsz  a  lucrat  cu  aparat  critic  foarte 
temeinic  şi  cu  o  vastă  informaţie  istorică  —  întemeiată  pe  cro¬ 
nici  şi  documente,  deci  a  utilizat  material  istoric  de  mâna  întâi, 
precum  şi  aproape  toate  lucrările  istorice,  maghiare  şi  ger¬ 
mane,  cari  privesc  chestiunea  tratată.  Prin  acest  fel  de  a  fi  al 
lucrării,  s’au  înlesnit  esenţial  orientarea  în  materie  şi  munca  de 
studiu  a  istoricului  ortodox,  care  va  profita  mult  de  pe  urma 
muncei  autorului. 

Episcopia  rom.-cat.  din  Timişoara  are  titlu  de  a  se  mândri 
cu  această  cărturărească  lumină  a  unuia  din  preoţii  săi  dela  sate. 

E  lumina,  care  impune  respect  —  pe  deasupra  diferenţelor 
dogmatice  —  în  deosebire  de  afirmările  de  alt  caracter,  ale 
altui  fel  de  catolici,  cari  nu  pot  cuceri  în  aceeaşi  măsură  suflet  ut 
nostru-  Dr.  GH.  CiUHANDU. 

Dr.  Edmund  Jehle :  KATECHEZEN  FOR  DIE  OBERSTUFE 
nach  dem  deutschen  Einheitskatechizmus.  Drei  Teile  8”  Freiburg 
i.  Br.  Herder.  1.  Glaubenslehre  4  M;  2.  Sittenlehre  5'50  M;  3. 
Gnadenlehre  5 "50  M. 

Scopul  oricărui  învăţământ  —  cu  atât  mai  mult  al  celui 
religios  —  trebuia  să  fie  educaţia,  zidirea  caracterelor  solide. 

Autorul  seriei  de  manuale  .catehetice  de  mai  sus  (Cate¬ 
heze  dogmatice,  morale  şi  haritologice)  n’a  pierdut  din  vedere 
nici  odată  acest  ideal  al  învăţământului.  Manualele  se  disting 
prin  limpezimea  şi  vioiciunea  expunerii  şi  prin  plasticitatea  sti¬ 
lului.  Sunt  puse  la  contribuţie  toate  mijloacele  în  stare  să  tre¬ 
zească  interesul  şi  activitatea  spirituală  a  catehumenului.  Tex¬ 
tele  biblice  şi  liturgice  sunt  des  întrebuinţate.  Tot  aşa  istorioa¬ 
rele  din  viaţa  religioasă  sau  morală.  Fireşte,  manualele  fiind 
catolice,  credincioşii  de  altă  confesiune  le-ar  putea  folosi  numai 
cu  anumite  rezerve.  n.  c. 

CARTEA  MISIONARULUI.  îndreptar  cultural,  întocmit  de 
Gh.  D.  Mugur  şi  V.  Voiculescu.  Editura:  Scrisul  Românesc, 
Craiova,  1930.  Pagini  527.  Preţul  100  Lei. 

S’a  spus  cu  drept  cuvânt  că  popoarele  dispar  de  pe  arena 
istoriei,  când  le  mor  idealele.  De  aceea  trebue  mereu  înnoite, 
împrospătate  şi  întinerite,  sau,  dacă  este  nevoie,  create  şi  bo¬ 
tezate:  idealele.  —  Românii,  prin  pacea  urmată  răsboiului  lumii 
şi-au  realizat  una  din  marile  lor  aspiraţii  seculare:  idealul  uni¬ 
tăţii  naţionale  şi  teritoriale.  Rămâne,  ca  în  epoca  ce  se  succede 
cataclismului  mondial,  să  reia  cu  stăruinţă  şi  să  desăvârşească 
cu  puteri  unite  un  alt  senin  al  orizontului  vieţii  sale  istorice, 
căruia  i  s’a  zis:  idealul  culturii.  Idealul  unirii  pentru  trecut,  idealul 

culturii  pentru  prezent  şi  viitor,  ca  să  fecundeze  şi  să  perfec¬ 
ţioneze  pe  cei  înfăptuit. 

Deplin  conştient  de  această  superioară  menire,  neamul  ro¬ 
mânesc  prin  reprezentanţii  săi  legitimi  şi  spirituali,  a  făcut  din 
problema  culturii  o  problemă  de  stat,  înscrisă  în  ordinea  de  zi, 
în  fruntea  problemelor  vitale  şi  naţionale.  Aiegându-şi  Ia  cârma 
mişcării  un  stat  major  de  bărbaţi  aleşi,  închinaţi  culturii  şi  răs¬ 
pândirii  ei  în  rândurile  poporului  de  jos,  —  sfielnic  şi  răsleţ 
acţiunea  apare  la  orizont,  sub  imaginea  unui  clar  şi  bucurător 
răsărit.  Ca  un  primăvăratec  fruct  al  acestei  tinere  năzuinţi  spre 
lumină,  este  a  se  considera  şi  cartea,  al  cărei  cuprins  şi  folos, 
ne-am  luat  plăcuta  sarcină  de  a-1  sublinia  şi  accentua  în  aceste 
rânduri. 

Pe  cum  arată  şi  prefaţa,  „Cartea  Misionarului  e  o  carte 
de  aţâţare  Ia  lucru",  cu  „sugestii  pentru  o  agitaţie  către  cultură". 
Ea  „călăuzeşte  pe  învăţători  şi  preoţi,  pe  agronomi  şi  pe  alţi 
cărturari  ai  satelor  şi  ai  periferiilor  de  târg  în  activitatea  lor  de 
dincolo  de  clasă  şi  de  profesie".  Este  oglinda  realităţilor  săteşti 
şi  icoana  clară  a  programului  pe  care  misionarul,  ca  sol  al 
culturii  religioase,  morale,  intelectuale,  artistice,  sanitare  şi  eco¬ 
nomice,  trebue  să-l  înfăptuiască  în  lucrarea  lui  de  luminare  şi 
ridicare  a  massei  populare. 

In  prima  parte  a  îndreptarului,  autorii  schiţează  în  mici 
capitoiaşe  personalitatea  unui  adevărat  misionar  cultural,  pe 
cum  şi  problema  falsei  culturi,  care-i  „otravă",  faţă  de  cultura 
adevărată  şi  naţională.  Ca  „expresie  integrală  a  sufletului  po¬ 
porului",  cultura  noastră  trebue  bazată  pe  concepţia  de  viaţă 
ortodoxă,  care  o  fecundează.  Mai  departe,  cultura  trebue  deo¬ 
sebită  de  instrucţie  „care  e  a  minţii".  „Cultura  e  a  sufletului". 

In  partea  a  doua  vine  la  rând  problema  Căminului  Cul¬ 
tural,  —  care  are  de  scop  să  continue  şi  să  completeze  opera 
strict  şcolară  şi  bisericească.  „Precum  e  nevoie  de  o  tehnică 
industrială  pentru  a  pune  în  valoare  bogăţiile  pământului,  tot 
astfel  e  nevoie  de  o  tehnică  culturală,  pentru  a  valorifica  ză¬ 
cămintele  de  preţ  ale  sufletului  popular".  Acest  rol  revine  Că¬ 
minului  Cultural.  Cum  se  întemeiază  şi  se  munceşte  într’un  cămin, 
cuprinsul  lui  (biblioteca,  muzeul,  depozitul  de  desfacere  a  cărţilor, 
mica  farmacie,  baia,  biroul  de  asistenţă  (generală)  —  sunt  mai 
puţin  îndrumări  de  organizaţie  tehnică  şi  mai  mult  schintei  cari 
aprind  dorul  de  a  le  înfiinţa,  —  cum  de  altfel  e  toată  „Cartea 
Misionarului". 

Căminul  „casa  satului"  îşi  va  începe  activitatea  prin  son¬ 
darea  nevoilor  sociale  cu  privire  la  curăţenia  ţăranului,  la  lucrul 
pământului  şi  la  gospodăria  casei,  —  şi  va  continua  prin  o  in¬ 
tensă  şi  stăruitoare  muncă:  în  Cămin,  în  casele  oamenilor,  în 
şezători,  în  serbări  naţionale  şi  culturale  (teairu,  cinematograf, 
expoziţii).  Afară  de  aceasta.  Căminul  va  provoca  şi  alte  înfăp- 

tuiri  folositoare  cu  caracter  cultural,  social,  economic,  sanitar 
şi  edilitar. 

După  câteva  schiţe-model  de  programe  de  şezători  şi  ser¬ 
bări,  autorii  relevă  problema  cărţii,  în  legătură  cu  criza  cultu¬ 
rală,  desvoltarea  gustului  de  citit  Ia  copii.  Evanghelia  („cu  care 
trebue  să  înceapă  cultura  oricărui  popor  creştin")  desfacerea  şi 
propaganda  cărţii,  „ziua  cărţii"  şi  în  fine  cartea  ca  mijloc  de 
cultură. 

In  ait  capitol  îndreptarul  se  ocupă  cu  muzica  şi  cu  coru¬ 
rile,  cu  cântecele  şi  jocurile  populare,  apoi  mai  departe  cu  ci¬ 
nematograful  şi  radiofonia,  cu  educaţia  fizică,  cu  rolul  sanitar 
al  învăţătorului  în  şcoală  (boalele  molipsitoare  şi  sociale).  Că¬ 
minul  va  avea  şi  o  mică  farmacie,  cu  o  colecţie  de  medica¬ 
mente,  înşirate  dela  pag.  239 — 257,  cari  pot  fi  desfăcute  în 
cămin.  Tot  capitole  speciale. 

Misionarul  va  avea  şi  un  rol  economic  în  sat,  dând  în¬ 
drumări  practice  cu  privire  la  plantaţii,  irigaţii  şi  cooperaţii. 

Altă  problemă  capitală  pentru  misionar  va  fi  redactarea 
unei  monografii  a  comunei :  situaţia  fizică  şi  mediul  încunjurător, 
populaţia  şi  traiul,  igiena  şi  asistenţa  publică,  starea  economică, 
culturală  şi  istoricul  comunei. 

In  sfârşit  un  capitol  important  mai  cuprinde  cartea  cu  pri¬ 
vire  la  muzee  şi  folklor,  cu  un  foarte  bogat  şi  extrem  de  in¬ 
teresant  chestionar  folkloristic  1.  din  lumea  fizică,  2.  din  lumea 
închipuirii  şi  3.  cu  privire  la  omul  fizic,  intelectual,  sufletesc  şi 
social  (pg.  351 — 435). 

In  ultimul  capitol  al  cărţii  avem  multe,  preţioase  şi  va¬ 
riate  informaţiuni  cu  privire  la  misiunile  culturale,  Direcţia  Edu¬ 
caţiei  Poporului  şi  programul  ei,  subiecte  pentru  conferinţe,  in¬ 
stituţiile  culturale  ale  ţării,  muzee,  edituri  şi  librării  mari,  reviste, 
ziare  şi  cataloage  de  cărţi  pe  biblioteci  pentru  misionari,  pentru 
copii  şi  pentru  popor.  Apoi,  cataloage  de  cărţi  literare,  istorice, 
religioase,  pedagogice,  ştiinţifice,  muzicale,  —  hărţi,  tablouri, 
şi  reclame  cu  privire  la  cărţi  şi  reviste  de  valoare,  etc.  Afară 
de  tablouri  şi  diagramele  din  interior,  cartea  mai  conţine  în  plus 
la  sfârşitul  capitolelor  şi  pe  fiecare  pagină  —  jos  —  aforisme 
dintre  cefe  mai  frumoase,  culese  din  înţelepciunea  gânditorilor 
celebrii,  cu  roi  de  stâlpi  şi  experienţe  condensate,  pe  cari  se 
bazează  teoria  concepţiilor,  gândurilor  şi  îndrumărilor  pe  cari  le 
cuprinde  „Cartea  Misionarului". 

Competenţa  şi  prestigiul  autorilor  profund  pătrunşi  de  duhul 
pământului,  —  eleganţa,  frumuseţea  şi  vioiciunea  stilului,  — 
actualitatea  problemelor  încălzite  şi  aruncate  în  vâltoarea  vremii, 
—  mireasma  ideilor  crescute  în  atmosfera  de  viaţă  şi  în  spiritul 
tradiţiei  noastre  naţionale,  —  atenţiunea  deosebită  de  care  se 
bucură  şcoala,  biserica  şi  slujitorii  ei  în  acest  vast  şi  întins 
cadru  de  muncă,  pe  cum  şi  forma  desăvârşită  a  cărţii  —  ne 

îndreptăţesc  să  afirmăm,  că  din  toate  punctele  de  vedere  avem, 
în  mână  un  adevărat  şi  clasic  de  bun  îndreptar  cultural.  Vade¬ 
mecum,  care  alăturea  de  alte  lucrări  de  acest  fel  apărute  în 
ultimul  timp,  cum  sunt  de  pildă :  „In  slujba  misionarismului  or¬ 
todox",  de  P.  S.  Episcop  Grigorle  al  Aradului,  „Confesiuni  şi 
secte"  de  P.  S.  Grigorie,  arhiereu-vicar  al  mitropoliei  Moldovei, 
şi  „Memoriile  unui  duhovnic"  ale  protopopului  Vasile  Gan 
ne  oferă  aspectul  real  şi  tabloul  făptuirilor  viitoare,  împreună 
cu  tot  materialul  de  lucru  şi  cu  toate  informaţiunile  de  lipsă  în 
slujba  misionară.  Un  lucru  ne  mai  trebue:  focul  inimei  aprinse 
de  dragostea  muncii  stăruitoare. 

Preoţimea  ortodoxă,  care-i  aşezată  la  loc  de  cinste  în 
cartea  d.  Gh.  D.  Mugur  $i  V.  Voiculescu,  nu  va  reuşi  să-şi  ri¬ 
dice  simţitor  prestigiul,  nici  să-şi  „revendice  conducerea  spiri¬ 
tuală  a  neamului"  nostru,  fără  a-şi  coordona  şi  armoniza  acti¬ 
vitatea  ei  pastorală  şi  misionară,  cu  problemele  pe  cari  Ie  pune  şi 
cărora  le  caută  agenţi  făptuitori  „Cartea  Misionarului".  Căminul 
Cultural  o  chiarnă,  îi  oferă  o  largă  ospitalitate  şi  o  importantă  con¬ 
tribuţie  de  eforturi,  priceperi  şi  devotament  Răspunsul  ei  efectiv 
şi  ca  număr  şi  ca  prestaţie,  va  fi  pentru  ea  o  chestiune  de 
viaţă,  un  punct  de  onoare  în  programul  culturii  naţionale  şi  mai 
ales,  un  prilej  de  a  se  consolida  în  conştiinţa  şi  istoria  cultu¬ 
rală  a  neamului  românesc.  pr.  ilarion  V.  FELEA. 

Dr.  Nicodim  Milaş:  CANOANELE  BISERICII  ORTODOXE 
ÎNSOŢITE  DE  COMENTARII.  Voi.  I.  Partea  I.  (Introducere,  No- 
mocanonul  în  XIV  titluri  şi  Canoanele  apostolice).  Traducere 
făcută  de  (Jroş  Kovinctci,  protoiereul  ort.  sârbesc  al  Aradului  şi 
Dr.  Nicolae  Popovici,  profesor  la  Academia  teologică  din  Arad. 
Pag.  VIĂ -j- 320.  Tiparul  Tipografiei  diecezane  din  Arad.  Preţul 
160  Lei. 

Este  adânc  simţită  trebuinţa  de  a  avea  o  bună  traducere 
a  canoanelor  şi  o  interpretare  a  lor,  care  să  stea  la  nivelul 
ştiinţei  teologice  de  azi.  Traducătorii  prin  cartea  prezentă  au 
început  să  ne  pună  la  îndemână  opera  celebrului  canonist  N. 
Mifaş,  care  până  astăzi  nu  a  fost  întrecută  de  altcineva.  In  intro¬ 
ducerea  foarte  extinsă  a  cărţii  se  tratează  despre  isvoarele  ca¬ 
nonice  şi  despre  colecţiunile  canoanelor,  cari  au  caracter  ofi¬ 
cial  în  diferitele  Biserici  ortodoxe,  între  altele  în  mod  amănunţit 
şi  despre  Pravila  cea  mare  a  noastră  şi  despre  Pidalion.  Ur¬ 
mează  partea  canonică  a  Nomocanonului  în  14  titluri  şi  apoi 
ni  se  dă  textul  complect  al  canoanelor  apostolice  traduse  într’o 
limbă  frumoasa,  modernă.  La  fiecare  canon  sunt  arătate  ca¬ 
noanele  paralele  şi  apoi  urmează  comentariile  amănunţite  ale 
lui  Milaş,  cari  lămuresc  chestiunile  din  toate  punctele  de  ve¬ 
dere,  refermdu-se  atât  la  literatura  teologică  răsăriteană  cât  şi 
la  cea  apuseană. 

Opera  aceasta  a  lui  Milaş  tradusă  în  limba  românească 
va  fi  de  cel  mai  mare  folos  practic  şi  teoretic  pentru  clerul  no¬ 
stru  şi  pentru  toţi  ceice  doresc  să  cunoască  adevărata  concepţie 
creştină  ortodoxă.  Se  poate  comanda  la  Librăria  Diecezană  din 
Arad  şi  la  alte  librării  din  ţară. 

Proţ.  Dr.  I.  Mateiu,  O  INSTITUŢIE  DE  EDUCAŢIE  OR¬ 
TODOXĂ.  internatul  teologic  din  Bucureşti.  1,  1927 — 1930.  Bu¬ 
cureşti  1930.  Pag.  40.  Lei  60. 

De  obiceiu  anuarele  instituţiilor  nu  oferă  o  lectură  dintre 
cele  mai  ispititoare.  Pentru  care  pricină  nici  nu  le  citesc  în  cele 
mai  multe  cazuri  decât  amatorii  de  regulamente,  statistici  sau 
tabiouri  nominale. 

Anuarul  Internatului  teologic  din  Bucureşti,  publicat  în  es~ 
celente  condiţii  redacţionale  şi  tehnice  de  harnicul  şi  iscusitul 
lui  director  Dr.  1.  Mateiu  n’are  nimic  din  rigiditatea  tipiconalelor 
dări  de  seamă  despre  gospodărirea  instituţiilor  similare.  Ci 
este  o  carte,  care  pe  lângă  datele  necesare  orientării  asupra 
felului  în  care  se  gospodăreşte  înţelept  un  internat  teologic  oferă 
cititorului  un  bogat  şi  select  material  de  reconfortantă  şi  se¬ 
lecta  lectură  creştinească.  E  o  oglindă  mai  ales  a  vieţii  sufle¬ 
teşti  a  tinerilor  catehumeni,  cari  au  privilegiul  să  petreacă  câţiva 
ani  în  instituţia  ai  cărei  conducători  înţeleg  să  Ie  dea  nu  numai 
bune  condiţii  materiale  de  studiu  pregătitor  pentru  preoţie,  ci 
şi  —  mai  ales  —  atmosfera  potrivită  pentru  o  viaţă  spirituală 
superioară,  cu  postulatul  final:  convertirea  adâncită. 

Fireşte  o  asemenea  atmosferă  nu  se  poate  creia  decât 
prin  colaborarea  tuturora.  E  tocmai  faptul  fericit  ce  se  oglin¬ 
deşte  şi  în  cuprinsul  Anuarului  despre  care  vorbim.  Căci  la 
alcătuirea  lui  şi-au  dat  contribuţia  lăudabilă  şi  conducătorii  in¬ 
ternatului  şi  studenţii.  Ba  şi  oameni  ai  bisericii,  cari  neavând 
slujbe  oficiale  în  internatul  teologic,  înţeleg  totuşi  să-şi  dea  con¬ 
cursul  lor  la  buna  gospodărire  duhovnicească  a  acestui  aşeză¬ 
mânt. 

lată  numele  colaboratorilor :  Dr.  1.  Mateiu,  director,  Pr.  Dr. 
1.  Felea,  subdirector,  Proî.  N.  N.  Popescu,  Pr.  P.  Partenie,  Pr. 
Gr.  Costea,  Pr.  T.  Chiricuţâ,  Pr.  A.  Constantinescu,  Pr.  D.  lo- 
nescu  şi  studenţii  N.  Grossu,  1.  N.  Stancu,  1.  M.  Popescu,  D~ 
Cinciu,  Gh.  N.  Pruteanu,  E.  M.  lonescu,  1.  V.  Georgescu,  A.  St. 
Bazilescu,  N.  Georgescu,  A.  Radu  şi  Gh.  Cioran. 

Prin  publicarea  Anuarului  său  directorul  internatului  teo¬ 
logic  din  Bucureşti  a  dat  un  bun  răspuns  cârtitorilor  împotriva 
D-sale  şi  o  probă,  că  e  la  locul  său  acolo  unde  a  fost  pus  de 
cârmuirea  bisericească.  N.  c. 

ZEITSCHRIFT  FOR  DIE  ALTTESTAMENTUCHE  WISSEN- 
SCHAFT  UND  DIE  KUNDE  DES  NACHBIBLISCHEN  JUDEN- 
TUMS.  1930,  Heft  1. 

Sunt  aproape  50  de  ani  de  când  revista  de  specialitatea 
Vechiului  Testament  urmăreşte  şi  rezolvă  cu  un  viu  interes 
ştiinţific  cele  mai  dificile  probleme  ce  se  pun  în  cadrul  preo¬ 
cupărilor  biblice.  Condusă  de  harnicul  profesor  Hempei,  ea  are 
întotdeauna  material  bogat  şi  interesant.  Numărul  1  din  anul  de 
faţă  conţine  ca  articol  de  fond  studiul:  Die  funf  syrisch  uber- 
lieferten  apokryphen  Psalmen  de  M.  Norh.  E  vorba  despre  5 
psalmi  apocrifi,  păstraţi  în  manuscrise  siriace  şi  cari  prin  urmare 
nu  se  află  în  colecţia  canonică  a  Psalmilor.  Aceşti  5  psalmi 
sunt  în  tot  cazul  o  compilaţie  după  istoria  iui  David.  Pentru  a 
li  se  da  o  mai  mare  autoritate  ei  sunt  prezentaţi  ca  fiind  rostiţi 
de  însuşi  David.  Atât  forma  cât  şi  fondul  trădează  o  înrudire 
între  ei  şi  psalmii  canonici. 

Iată  b.  o.  psalmul  4  în  traducere  românească: 

Cântarea  lui  David  in  lupta  cu  leul  şi  lupul  cari  voiau 
sâ  răpească  o  oae  din  turma  sa. 

Dumnezeule,  Dumnezeule,  vinâ-ini  îatr'ajutor,  păzeşte-mă  şi  mă 
apără  ; 

Scapă-mi  viaţa,  de  ucigaş! 

Trebue  aă  cobor  în  împărăţia  morţii,  prin  gâtlejul  leului,  sau  lupul 
mă  va  înghiţi. 

Nu  e  destul,  că  au  urmărit  vitele  tatălui  me-u  şi  au  sfârticat  o  oae 
din  turma  tatălui  meu: 

Şi  viaţa  mea  mai  caută  acum  s’o  nimicească. 

Indură-te,  Doamne!  Scapă  pe  credinciosul  tău  dela  stricăciune! 

Ca  să  vestească  cu  credinţă  mărirea  ta  viaţa  întreagă  şi  să  laude 
prea  bun  numele  tău . 

Revista  mai  conţine  articole  semnate  de  I.  Kaufmann. 
Probleme  der  israelitisch-judischen  Religions  geschichte;  Deuter- 
onomische  Hauptfragen,  de  savantul  din  Bonn  Ed.  K6nig;  A 
Non-Israelitic  Source  of  the  Book  of  Genesis  de  R.  H.  Pfeiffer ; 
Die  hebrăischen  Eigennamen  als  sprachliche  Ekenntnisquelle, 
de  H.  Bauer;  Comunicări  etc. 

BONNER  ZEITSCHRIFT  FOR  THEOLOGIE  UND  SEEL- 
SORGE,  publicaţia  Facultăţii  de  Teologie  dela  Universitatea  din 
Bonn,  are  la  pag.  115 — 129  (VI  1929)  un  articol  semnat  de  P. 
Heinisch:  Folosirea  alternativă  a  numelor  Iacob  şi  Israil  în 
Geneză.  Israil  se  foloseşte,  când  autorul  se  gândeşte  la  patriarh, 
întrucât  a  fost  strămoşul  poporului,  iar  Iacob  se  foloseşte  când 
este  vorba  mai  mult  de  chestiuni  personale  ale  patriarhului 
şi  ale  familiei  sale. 

CHRISTEMTLJM  UND  WISSENSCHAFT,  (V  1929,  6),  conţine 
un  studiu  interesant,  de  veteranul  prof.  din  Bonn  E.  Kdnig, 
asupra  versului  25  din  cap.  II  din  Facere:  „Şi  erau  amândoi 
goi  şi  Adam  şi  femeea  lui  şi  nu  se  ruşinau8.  Se  arată  în  acel 
studiu  originea  simţului  de  ruşine  şi  intiuinţa  lui  asupra  desvoltârii 
culturii. 

(’Jso) oyin  (Atena,  Martie— Iunie  1930)  are  ca  de  obiceiu 
un  bogat  cuprins.  In  numărul  din  Martie  metropolitul  Atenei 
Hrisostom  Papadopulos  examinează  motivele  şi  în  general 
caracterul  iconomahiei  (lupta  pentru  icoane). 

Interesantă  este  sinteza  istorică  pe  care  o  începe  deja  cu 
numărul  din  Decemvrie  1929  V.  Vella  sub  titlul :  „V/  Kapporeth 
Kai  i)  tu(ja )  ztav  Kippurim8  (Kapporeth  şi  sărbătoarea  Kippurim). 
Kapporeth  este  nume  ebreesc,  prin  care  se  desemnează  în 
Vechiul  Testament  tabla  de  aur  care  se  afla  pe  sicriul  mărturiei 
(chivotul  legii),  şi  care  servia  de  acoperemânt  sicriului.  Acest 
capac,  care  purta  cei  doi  cherubimi  se  considera  de  un  odor 
special  şi  avea  o  însemnătate  deosebită,  întrucât  pe  el  „tronează 
Iahve  şi  de  acolo  se  descopere  poporului  sâu“.  —  Kippurim 
esteterminultechnic  pentru  sărbătoarea  împăcării.  Se  mai  numeşte 
şi  „lom  hakkippurim"  —  ziua  expiaţiunii,  a  împăcării.  Era  ziua 
destinată  pentru  pocăinţa  şi  expiarea  păcatelor  în  decursul 
anului,  zi  când  omul  se  împăca  cu  Dumnezeu,  de  unde  se  şi 
numeşte  apoi  „sărbătoarea  împăcării8.  Kapporeth  juca  un  rol 
oarecare  la  sărbătoarea  Kippurim.  Dupăce  se  făcea  mărturisirea 
păcatelor  arhiereul  lua  într’un  vas  de  aur  cărbuni  de  pe  altarul 
arderii  de  tot  şi  adăugând  la  aceşti  cărbuni  tămâe  sfântă,  intra 
în  Sfânta-Sîintelor  şi  ţinea  tămâetoarea  înaintea  chivotului  legii, 
ca  fumul  să  acopere  Kapporeth,  adică  locul  pe  care  tronează 
Iahve,  ca  nu  cumva  el,  om  păcătos,  să  vadă  pe  Iahve  şi  să-şi 
atragă  moartea. 

Prof.  NiCOLAE  NEAGA. 

CONFERINŢA  ORTODOXĂ  DELA  SFÂNTUL  MUNTE  ATOS. 
Necesitatea  unor  mai  strânse  raporturi  intre  bisericile  autocefale 
ortodoxe  se  discută  de  mai  multă  vreme.  Nu  odată  s’a  vorbit 
apoi  şi  de  trebuinţa  şi  oportunitatea  unei  consfătuiri  între  re¬ 
prezentanţii  acestor  biserici  pentru  pregătirea  unui  sinod  ecu¬ 
menic  chemat  să  soluţioneze  atâtea  chestiuni  cari  privesc  viaţa 
şi  progresul  Sfântului  Aşezământ. 

Fireşte,  pregătirea  şi  ţinerea  unui  sinod  ecumenic,  mai  ales 
in  împrejurările  actuale,  cu  situaţia  quasi-apocaliptică  din  Rusia, 
este  o  problemă  dintre  cele  mai  grele.  Şi  desiegarea  ei  implică 
mai  multe  etape. 

Începutul  s’a  făcut  însă.  Şi  trebue  să  ne  bucurăm  că  s’a 
putut  face  chiar  din  iniţiativa  bisericii  noastre. 

Conferinţa  deia  mănăstirea  Vatopedi  din  muntele  Atos  s’a 
ţinut  în  zilele  de  8 — 23  Iunie  cu  participarea  reprezentanţilor 
tuturor  bisericilor  autocefale  ortodoxe.  Numai  biserica  ortodoxă 
din  Republica  Sovietică  rusă  nu  a  fost  reprezentată.  Din  partea 
bisericii  noastre  au  participat  P.  S.  Lucian  Triteanu,  episcopul 
Romanului  şi  P.  S.  Arhiereu  Tit  Simedrea,  Vicarul  Patriarhiei. 

Chemarea  principală  a  acestei  consfătuiri  a  fost,  ca  din 
noianul  preocupărilor  prezente  să  desprindă  acele  chestiuni, 
cari  reclamă  o  mai  grabnică  deslegare.  lată  —  după  relatările 
P.  Sfinţitului  arhiereu  Tit  Simedrea  —  chestiunile  propuse  de 
conferinţă  spre  deliberare  în  cel  mai  apropiat  prosinod  ortodox : 

1.  Se  vor  face  demersuri  ca  şi  biserica  rusă  să  fie  repre¬ 
zentată  la  Prosinod. 

2.  Căutarea  mijloacelor  în  vederea  unei  colaborări  a  Bise¬ 
ricilor  ortodoxe  între  ele  cu  scopul  de  a  combate  ateismul 
precum  şi  diferite  sisteme  rătăcite  ca :  francmazoneria,  teosofia, 
spiritismul,  etc. 

3.  Studierea  chestiunei  calendarului  sub  aspectul  hotărârei 
primului  sinod  ecumenic  privitor  Ia  Pascalie  şi  aflarea  mijlocului 
de  a  restitui  un  acord  între  Bisericile  ortodoxe  în  această  chestiune. 

4.  Stabilirea  unei  legături  mult  mai  strânse  şi  al  unui 
contact  mult  mai  apropiat  al  Bisericilor  ortodoxe  între  ele,  precum 

şi  stabilirea  mijloacelor  de  realizare.  Deasemenea,  o  con¬ 
lucrare  cât  mai  activă  a  Bisericilor  ortodoxe  între  ele  în 
chestiunile  spirituale,  morale  şi  sociale,  pentru  binele  popoarelor 
ortodoxe. 

5.  Definirea  relaţiuuilor  Bisericii  ortodoxe  cu  Bisericile  ete- 
rodoxe  atât  din  răsărit  cât  şi  din  apus. 

Şi  anume: 

a)  Relaţiuni  în  duh  de  dragoste,  cu  Bisericile  ete- 
rodoxe  [armeană,  coptă,  abisiniană,  haldeîană,  jacobită,  veche- 
catolică,  anglicană),  care  tind  să  se  apropie  de  Biserica  orto¬ 
doxă  şi  nu  fac  nici  un  fel  de  prozelitism  printre  ortodocşi,  şi 

o)  Relaţiuni  de  precauţiuni  şi  de  apărare  faţă  de  eterodocşii 
cari  fac  prozelitism:  (Catolicismul;  uniatismul;  Protestantismul: 
metodismul,  baptismul,  adventismul,  etc.). 

6.  Aflarea  mijloacelor  necesare  prin  cari  să  se  readucă  mo¬ 
nahismul  ortodox  răsăritean  ia  vechea-i  frumuseţe  şi  strălucire 
nu  numai  în  privinţa  perseveranţei  în  tradiţiunile  şi  regulile  mă¬ 
năstireşti,  ci  şi  prin  reînoirea  vechilor  .sale  ocupaţiuni  ştiinţifice, 
filantropice  şi’  culturale  şi  în  special  prin  cultivarea  actelor  sacre. 

7.  Examinarea  situaţiei  actuale  a  Bisericei  ortodoxe  din 
America  şi  aflarea  mijloacelor  de  a  remedia  şi  îmbunătăţi  ac¬ 
tuala  stare. 

8.  Examinarea  practicelor  actuale  în  vigoare  în  Bisericile 
locale  în  privinţa  impedimentelor  la  căsătorie,  a  cauzelor  de 
divorţ  şi  a  procedeurilor  respective  legale,  precum  şi  studierea 
mijloacelor  prin  cari  s’ar  putea  ajunge,  pe  cât  posibil,  la  o  prac¬ 
tică  uniformă  în  toată  Biserica  ortodoxă. 

9.  Uniformizarea,  pe  cât  posibil,  a  tipiconului  în  conformi¬ 
tate  cu  Tradiţiunea  bisericească. 

10.  Studiu  asupra  mijloacelor  susţinerii  şi  întăririi  artei 
bizantine  tradiţionale  în  diferitele  ei  exprimări,  precum:  muzica 
bisericească,  pictura,  arhitectura,  ţesătura  odăjdiilor,  orfevreria. 

11.  Educaţiunea  clerului  în  şcoalele  de  teologie  şi  nece¬ 
sitatea  de  a  o  organiza  sub  directa  conducere  a  autorităţii 
bisericeşti,  cu  înlăturarea  oricărei  tendinţe  contrarii  acestui 
principiu. 

12.  Examinarea  chestiunii:  cari  dintre  eretici  şi  schisma¬ 
tici  vor  putea  fi  primiţi  în  sânul  Bisericii  ortodoxe  prin  botez, 
cari  prin  mirungere. 

13.  Examinarea  unui  mod  unic  de  alegere  a  episcopilor  şi 
în  deosebi  a  căpeteniilor  (Patriarhi  şi  Preşedinţi)  Bisericilor  or¬ 
todoxe  autocefale  mai  în  conformitate  cu  sfintele  canoane. 

14.  Codificarea  sfintelor  canoane  şi  a  rânduelilor  canonice, 
spre  a  fi  supuse  la  vreme  aprobării  Sinodului  ecumenic. 

15.  Studierea  şi  aflarea  mijloacelor  prin  cari  să  se  intensi¬ 
fice  printre  popoarele  ortodoxe  o  cultură  creştină  ortodoxă  care 
să  îmbrăţişeze  toate  manifestaţiile  lor  de  viaţă. 

16.  Organizarea  tribunalelor  spirituale  bisericeşti,  dacă  e 
posibil,  în  chip  uniform  în  toată  Biserica  ortodoxă  şi  introdu¬ 
cerea  unei  proceduri  penale  bisericeşti. 

17.  Definirea  condiţiunilor  potrivit  cărora  se  proclamă  şi 
se  recunoaşte  autocefalia  unei  Biserici  ortodoxe,  precum  şi  de¬ 
finirea  numărului  Bisericilor  autocefale  ortodoxe  azi  recunoscute, 
în  vederea  intercomuniunei  canonice  şi  a  participării  lor  la  con¬ 
ferinţele  şi  Sinoadele  interortodoxe  fără  împiedicare.  De-asemenea, 
definirea  condiţiunilor  după  cari  o  Biserică  se  proclamă  auto¬ 
nomă,  şi  deosebirea  dintre  autocefalie  şi  autonomie. 

18.  Schisma  bulgară  şi  mijloacele  de  a  o  suprima  cât  mai 
repede,  spre  a  se  restabili  unitatea  în  Biserica  ortodoxă. 

* 

Fiecare  Biserică  ortodoxă  autocefală  va  participa  la  vii¬ 
torul  Prosinod  prin  câte  o  delegaţie  alcătuită  din  câte  doi  ar¬ 
hierei. 

Comisiunea  pregătitoare  interortodoxă  îşi  va  exprima  do¬ 
rinţa,  ca  fiecare  Biserică  să  trimită  la  Prosinod  şi  un  număr  de 
consilieri  experţi  consultativi,  însă  nu  mai  mult  de  doi  de  fiecare 
biserică. 

CONFERINŢA  DIN  LAMBETH.  La  15  August  a.  c.  au 
fost  date  publicităţii  hotărârile  recentei  conferinţe  din  Lambeth 
[Anglia],  la  care  au  participat  300  episcopi  reprezentând  Biserica 
anglicană  din  toate  părţile  lumii.  Aceste  hotărâri  cuprind  re¬ 
feratele  diferitelor  comitete  precum  şi  75  de  rezoîuţiuni  tratând 
probleme  de  doctrină,  organizaţie  bisericească,  directive  sociale 
şi  morale  etc. 

Cele  mai  larg  discutate  chestiuni  au  fost :  necesitatea  unei 
nouă  formulări  a  doctrinei  despre  Dumnezeu,  precum  şi  nece¬ 
sitatea  unirii  bisericilor  creştine,  în  deosebi  pentru  o  mai  bună 
izbândă  în  lupta  împotriva  năcazurilor  vieţii  colective.  Atenţiune 
deosebită  i  s’a  dat  aşezământului  familiei,  ca  temelie  a  vieţii 
sociale  creştine  şi  învăţământului  religios  chemat  să  îndrepteze 
paşii  generaţiilor  viitoare  ale  neamurilor  pe  drumul  unei  mai 
pacinice  şi  mai  creştineşti  evoluţii.  neculce. 

ADOLF  HARNACK.  Spiritul  viguros,  de-o  miraculoasă  pu¬ 
tere  de  creaţie,  care  a  fost  aproape  o  jumătate  de  veac  un  im¬ 
portant  factor  determinant  în  mişcarea  teologică  protestantă, 
şi-a  încetat  activitatea  în  stadiul  vieţii  pământeşti,  a  3-a  zi  de 
Rusalii  din  acest  an. 

Datele  externe  ale  vieţii  sale  sunt  acelea  ale  unui  om  de 
carte,  a  cărui  vrednicie,  trebuind  să  fie  apreciată,  îl  urcă  de  pe 
o  treaptă  pe  alta  în  ierarhia  cărturărească.  S’a  născut  în  7  Mai 
1851  la  Dorpat  ca  fiu  al  unui  profesor  de  teologie.  Alegându-şi 
specialitatea  părintelui  său,  ajunse  în  1874  docent  la  Leipzig,  în 
1879  profesor  ordinar  de  Istorie  bisericească  la  Giessen,  de  unde 
fu  chemat  în  1886  la  Marburg,  iar  în  1889  la  Berlin.  Dela  1905 
deveni  şi  director  ai  Bibliotecii  statului. 

Dintre  scrierile  sale  fie  amintite  „Istoria  dogmelor",  care  a 
ajuns  la  un  număr  de  70,000  exemplare,  „Misiunea  şi  lăţirea 
creştinismului",  „Marcion"  etc. 

Concepţia  sa  despre  creştinism  şi  despre  toate  problemele 
în  legătură  cu  el  este  sintetizată  într’un  ciclu  de  prelegeri  uni¬ 
versitare  publicate  sub  titlul  „Esenţa  creştinismului"  (Das  Wiesen 
Christentams,  Leipzig  1902).  Câteva  idei  extrase  din  ea  şi  un 
scurt  comentar  al  lor  ne  dispenzează  de  orice  alte  desvoltâri  şi 
caracterizări  ale  doctrinei  sale. 

Punându-şi  întrebarea,  ce  este  creştinismul,  Harnack  îşi 
lixează,  potrivit  cu  întreaga  înclinaţie  a  spiritului  său,  şi  calea 
care  să-l  ducă  la  răspuns.  Aceasta  este  „ştiinţa  istorică  şi  ex¬ 
perienţa  personală  agonisită  din  istoria  trăită".  El  pleacă  dela 
faptele  concrete,  dela  ceeace  experiază  el  sau  au  experiat  alţii 
în  decursul  timpului  şi  la  sfârşit  va  rezuma  ceeace  a  găsit  în 
aceste  experienţe  de  veacuri. 

De  aci  şi  necesitatea  de-a  privi  creştinismul  în  decursul 
întregei  sale  evoluţii.  Creştinismul  poate  fi  apreciat  numai  pe 
baza  unei  „inducţiuni  complecte",  aşa  precum  şi  o  plantă  e 
cunoscută  cercetându-i  nu  numai  rădăcina  şi  tulpina,  ci  şi  ra¬ 
murile,  florile  şi  fructele. 

Există,  privitor  la  soartea  Evangheliei,  două  posibilităţi : 
sau  a  rămas  în  toate  elementele  ei  identică  cu  prima  formă, 
sau  s’a  păstrat  ceva  permanent,  valabil,  în  forme  cari  s’au 
schimbat  în  decursul  istoriei.  Cea  din  urmă,  este  cea  adevărată. 
Creştinismul  a  trecut  dintr’o  metamorfoză  în  alta;  s’au  şters 
forme,  s'au  corectat  speranţe  şi  moduri  de  înţelegere.  Şi  pro¬ 
cesul  acesta  niciodată  nu  încetează.  Privindu-1  în  toată  întin¬ 
derea  lui  se  va  putea  obţine  uşor  ceeace  este  în  creştinism 
esenţial  şi  cu  adevărat  de  valoare. 

Aşa  îşi  expune  Harnack  ideea  sa  despre  evoluţia  orga¬ 
nismului  creştin. 

Organismul  acesta  n’a  provenit  prin  transmutare  din  vre-un 
altul:  „Predica  luilsus  ne  va  duce  prin  puţine,  dar  mari  trepte, 
îndată  pe  o  înălţime,  de  pe  care  legătura  ei  cu  Iudaismul 
ne-apare  foarte  laxă  şi  de  pe  care  în  genera!  cele  mai  multe 
cărări  ce  duc  în  „istoria  timpului"  se  arată  de  minimă  importanţă". 
Prin  aceasta  Harnack  se  situiază  departe  de  Darwin.  Creştinismul 
este  şi  pentru  el  în  istoria  lumii  un  fapt  nou,  ireductibil  la 

cauzalităţi  imanente.  Din  comparaţia  de  mai  sus  apoi  între  cre¬ 
ştinism  şi  o  plantă  în  creştere  şi  din  ideea  că  studiind  procesul 
integral  al  creştinismului  se  poate  stabili  la  urmă  ceeace-i  în 
el  esenţial  şi  durabil,  rezultă  o  altă  deosebire  de  evoluţionismul 
lui  Darwin :  desvoltarea  creştinismului  se  face  în  cadrele  fiinţii 
lui,  ea  este  o  desvoltare  dinlăuntru  în  afară,  sub  influinţa  îm¬ 
prejurărilor  externe,  fără  ca  aceste  împrejurări  să-i  împrumute 
ceva  esenţial,  sa-i  altereze  fiinţa.  Din  nefericire  ultima  idee  n’o 
susţine  Hamack  şi  practic,  când  afirmă  despre  ortodoxie  şi  despre 
catolicism  că  n’au  mai  păstrat  din  creştinismul  evanghelic  decât 
formele  externe. 

Ar  fi  interesant  să  urmărim  cugetarea  lui  Harnack  şi  în 
aplicarea  principiilor  enunţate,  să  vedem  cum  trage  el  concret 
linia  sau  liniile  desvoltării  creştinismului  şi  mai  ales  să  supunem 
unei  examinări  critice  ideile  lui  despre  Biserica  ortodoxă.  Pentru 
putinţa  de-a  aprecia  insă  şi  de-a  admira  puternica  personalitate 
a  lui  Harnack,  cu  ocazia  încetării  lui  din  viaţă,  ajung  aceste 
rânduri.  Dr  D  STĂNILOAE. 

EPISCOPIA  MARAMUREŞULUI?...  După  multe  delegaţii 
şi  mistificări,  după  frământări  şi  concilii  nenumărate,  cu  înce¬ 
pere  dela  15  August  1930  aluat  fiinţă  episcopia  greco-catolică 
de  nord  (a  cincea],  cu  reşedinţă  la  Baia-Mare. 

Spre  uimirea  generală,  numele  acestei  episcopii,  în  Ioc  să 
fie  cel  prevăzut  în  concordat,  episcopia  gr.-catolica  de  nord 
se  preschimbă  în :  episcopia  Maramureşului ! 

Ce  înseamnă  această  apucătură  iezuitică  ?  . . . 

Episcopia  Maramureşului  nu  poate  să  fie  decât  ortodoxă. 
Sf.  Sinod  în  sesiunea  din  1927  a  hotărât  reînfiinţarea  vechei 
episcopii  care  avusese  reşedinţa  în  Peri,  dar  fusese  desfiinţată 
cam  pela  1754,  şi  ministerul  Cultelor,  care  în  primul  rând  este 
ministerul  cultului  ortodox  [14  milioane  de  credincioşi],  avea 
datoria  să  pună  în  aplicare  hotărârea  Sf.  Sinod  înainte  de  în¬ 
temeierea  episcopiei  gr.-catolice  din  Baia-Mare,  să  facă  să  ia 
fiinţă  legală  episcopia  ortodoxă  a  Maramureşului.  Cum  s’a  purtat 
în  această  situaţie  Ministrul  Cultelor?  A  pus  la  dispoziţia  gr.- 
catolicilor  mijloacele  necesare,  pentru  ca  episcopia  lor  să  ia 
fiinţă  în  primul  rând,  ca  pe  urmă  să  spună  ortodocşilor :  n'avem 
prevederi  bugetare.  Ministerul  Cultelor  admite  ca  titlul  episcopiei 
ortodoxe  să  fie  însuşit  de  gr. -catolici,  pentru  ca  ţara  întreagă 
să  vadă  că  este  o  episcopie  a  Maramureşului !  Se  poate  o  mai 
mare  nedreptate?  Se  poate  o  mai  mare  nesocotire  a  drepturilor 
istorice  ale  bisericii  strămoşeşti,  care  veacuri  dearândul  a  suferit 
pentru  păstrarea  credinţii  şi  fiinţii  neamului? 

Ministrul  Cultelor  nu  şi-a  făcut  datoria,  a  uitat  că  aparţine 
statului  Român,  stat  ortodox,  şi  a  servit  interesele  catolicismului 
străin  de  structura  sufletului  românesc. 

Căror  intenţii  se  datoreşte  Intitularea  episcopiei  gr.-catolice 
de  nord*  de  „episcopia  Maramureşului"  ?  De  ce  această  uzurpare 
de  nume?  Le-a  fost  ruşine  să  se  întituleze  cu  numele  de:  e- 
piscopie  gr.-catolică  de  nord,  ca  să  nu  vadă  ţara  că  ucenicii 
crescuţi  în  institutele  de  „propaganda  fide*  din  Roma  nu  mai 
au-  loc  de  canonici  şi  după  ce  au  fost  întreţinuţi  cu  burse  de 
Statul  Român  acum  să  fie  şi  salariaţi  cu  zeci  de  mii  de  lei  pe 
lună  în  posturi  nouă  de  canonici?  Au  vrut  să  înşele  credinţa 
ţării,  că  în  sfârşit  s’a  reînfiinţat  vechea  episcopie  a  Maramureşului? 

Dece  gr.-catolicii  şi  catolicii  în  general  nu  merg  pe  căi 
drepte  pe  drumuri  cinstite  ? . . .  De  ce  au  uitat  cuvântul  evan¬ 
gheliei?'. ..  Nu-i  deajuns  că  parlamentul  român  a  abdicat  dela 
demnitatea  sa  când  a  admis  ca  prin  concordat  să  se  mai  în¬ 
fiinţeze  o  episcopie  unită  înainte  de  a  se  întemeia  42  episcopii 
ortodoxe,  pentru  ca  numărul  de  credincioşi  la  o  episcopie  se 
fie  egal  cu  numărul  gr.-cato!icilor  la  o  episcopie  a  lor?... 

Nu  le  era  deajuns,  că  Ministerul  Cultelor  a  abdicat  dela 
datoria  sa,  prin  faptul  că  intenţionat  n’a  luat  măsuri  să  pună 
în  aplicare  hotărârea  Sf.  Sinod,  de  a  instala  episcopia  ortodoxă 
a  Maramureşului,  ci  a  lăsat  ca  în  primul  rând  să  ia  fiinţă  o 
episcopie  gr.  catolică,  care  n’are  nici  drepturi  istorice  şi  nici 
drepturi  de  existenţă?... 

însuşirea  titlului  care  aparţine  episcopiei  ortodoxe,  pentru 
a  induce  în  eroare  lumea,  n’o  vom  lăsa  să  continue  mai  de¬ 
parte.  Vom  apela  la  forurile  înalte  şi  la  toată  ţara.  Trebue  să 
i  se  spună  fiecăruia  pe  numele  său  adevărat.  De  ce  gr.- 
catolicilor  le  trebue  podoabă  străină?...  Căci  trecutul  jistoric, 
aL  episcopiei  din  Peri  a  Maramureşului  cu  toate  frământările  şi 
momentele  glorioase,  constitue  pentru  Români  o  adevărată 
podoabă  a  neamului  şi  a  bisericii  ortodoxe. 

Ca  şi  altădată  ne  îndreptăm  rugămintea  noastră  către  cel 
mai  înailî  for  bisericesc  al  neamului  nostru,  către  Sf.  Sinod, 
unde  şi  altădată  am  aflat  ascultare.  Prea  Sfinţiţi  Părinţi!  Prin 
hotăaâuea  ce  aţi  luat  în  sesiunea  din  1927 — 1928,  de  a  reîn- 
ftfoţa  episcopia  Maramureşului,  fostă  odinioară  în  Peri,  aţi 
căutat  să  redaţii  un  drept  vechiu  unui  colţ  de  ţară  românesc 
cu  tradiţii  strălucite  istorice,  să  repuneţi  încrederea  în  sufletul 
acelor  fii  sufleteşti,  cari  au  ştiut  să  reziste  tuturor  asupririlor  şi 
tuturor  momelilor,  sau  care  s’au  întors  iarăşi  pe  calea  adevărată 
a  credinţi.  Mântuitorului. 

Deşi  Ministerul  Cultelor  trebuia  să  aducă  imediat  la 
îndeplinire  această  deriziune,  fiindcă  Sf.  Sinod  înseamnă  mai 
mult  decât  oricare  parlament,  mai  presus  de  orice  autoritate, 
totuşi1  s’a-  dat  ajutor  şt. -catolicilor  să  ne  răpească  drepturile  şi 
să-  aibă  ei  înainte  episcopie  nouă,  întemeiată  prin  îngăduinţa 
prea  mare  a  conducătorilor  noştri. 


346 


REVISTA  TEOLOGICA 


De  ce  sâ  ascundem  mereu  că  actul  dela  1700,  trecerea 
unei  părţi  a  Românilor  din  Ardeal  la  catolicism,  a  fost  un  act 
de  dezertare  dela  credinţa  şi  viaţa  neamului !  S’a  rupt  nu  numai 
biserica  română,  dar  şi  unitatea  neamului,  căci  de  unde  cărţile 
şi  cărturarii  bisericii  mergeau  dela  Târgovişte  la  Oradea  şi  dela 
Chişinău  la  Sighet,  iar  episcopii  primeau  întărirea  lor  dela 
Domnitorii  Principatelor,  greco-catolicii  se  întorc  de  către  fraţii 
lor  şi  privesc  către  apus,  spre  Budapesta.  La  toate  actele  mari 
ale  neamului,  greco-catolicii  n’au  fost  alături  cu  ceilalţi  Români, 
sau  alipirea  lor  a  fost  cu  totul  interesată  şi  de  scurtă  durată, 
De  ce  n’au  făcut  un  gest  larg  de  iubire  de  neam  la  1  Decemvrie 
1918  să  se  întoarcă  la  vechea  credinţă?...  De  ce  clerul  gr.- 
catolic  n’a  luat  parte  activă  la  încoronarea  dela  Alba-Iulia,  când 
Regele  Ferdinand  era  catolic  ?  Au  rămas  alături  cu  Ungurii 
catolici!..,  [Au  intenţionat  să  aprobe  pe  unguri  care  protestau 
prin  pasivitatea  lor  la  actul  încoronării?] 

Acum  însă,  trebue  să  ne  înapoieze  dreptul  nostru,  titlul 
episcopiei  de  Maramureş,  episcopie  ortodoxă! 

In  ţara  noastră,  cu  14  milioane  de  ortodocşi,  şi  900  mii 
gr.-catolici,  —  astăzi  în  toate  ramurile  de  activitate  ortodocşii 
parecă  sunt  numai  toleraţi !  E  drept,  că  prea  mult  i-am  împins  înainte 
pe  toţi.  Când  evreimea  este  nemulţumită,  se  plânge  străinătăţii ; 
când  sunt  nemulţumiţi  minoritarii  unguri,  saşi,  săcui  etc.,  ape¬ 
lează  la  Liga  Naţiunilor !  Când  unitarii  au  ceva,  apelează  la 
intervenţia  America,  iar  catolicii  şi  gr.-catodcii  apelează  ia 
Roma  etc. 

Toţi  au  sprijinul  legii  româneşti  şi  al  străinătăţii,  numai 
ortodocşii  nu  se  pot  bizui  pe  alt  ajutor  decât  legile  ţarii.  Şi 
doară  ţara  întreagă  este  ortodoxă !  Oare  noi  nu  suntem  în  ţara 
noastră?  Ba  da,  însă  nu  trebue  să  mergem  prea  departe  cu 
îngăduinţele. 

De  aceea,  Prea  Sfinţi  Părinţi,  Vă  rugăm  în  numele  credinţii 
şi  al  drepturilor  istorice,  sâ  cereţi  Ministerului  Cultelor  să  reîn¬ 
fiinţeze  imediat  episcopia  ortodoxă  a  Maramureşului  şi  să  oblige 
Episcopatul  gr.-catolic  să  revină  la  titulatura  ce  i  se  cade: 
„episcopia  gr.  catolică  de  nord.“  Aşa  cere  dreptatea  şi  intere-, 
sele  neamului.  ..Tara  VOEVOZILQR" 

NOTE  ŞI  INFORMAŢII. 

CONGRESUL  Asociaţiei  clerului  „Andreiu  Şaguna"  din 
mitropolia  dc  Alba-luiia  şi  Sibiu  sc  va  ţinea  anul  acesta  la 
Braşov  în  zilele  dc  28  şi  29  Octomvrie.  Frumosul  oraş  din  colţul 
răsăritean  al  Ardealului  are  o  aşa  de  strălucită  tradiţie  cultu- 
rală-bisericească,  încât  oferă  cea  mai  potrivită  atmosferă  pentru 
congresul  preoţesc  în  care  se  va  desbate  de  astădată  atât  de 
importanta  problemă:  Misiunea  culturală  a  clerului  nostru  in 
vremile  de  azi.  Punând  această  problemă  în  centrul  preocupă¬ 
rilor  celor  mai  serioase  ale  preoţimii  ortodoxe  de  dincoace  de 
Carpaţi  şi  alegând  Braşovul  ca  loc  al  desbaterilor,  Comitetul 
Central  al  Asociaţiei  clerului  „Andreiu  Şaguna"  a  dovedit  o  înaltă 
înţelegere  a  trebuinţelor  vremii. 

in  seara  primă  a  congresului  va  avea  loc  un  mare  concert 
religios,  în  cadrul  cămia  ilustrul  academician  şi  profesor  uni¬ 
versitar  Preot  Dr.  loan  Lupaş  va  ţinea  o  conferinţă  despre  opera 
culturală  a  Bisericii  ortodoxe  în  trecutul  neamului. 

Programul  amănunţit  al  Congresului  se  va  publica  în  curând 
prin  ziare. 

* 

ÎN  numerii  din  urmă  ai  revistei  noastre  am  publicat  o 
serie  de  articole,  datorite  unui  distins  prietin  al  nostru,  pâr.  V. 
Nichifor,  asupra  felului  în  care  s’au  alcătuit  bugetele  Ministe¬ 
rului  de  culte  dela  răsboiu  încoace.  Orice  om  de  bună  cre¬ 
dinţă  şi  de  creştinească  şi  românească  înţelegere  s’a  putut  con¬ 
vinge  —  din  cifre  oficiale,  nu  din  vorbe  —  că  aceste  bugete 
au  fost  alcătuite  după  criteriile  celei  mai  inconştiente  favorizări 
a  cultelor  minoritare  şi  spre  paguba  cea  mai  revoltătoare  a  Bi¬ 
sericii  ortodoxe. 

Ne  apropiem  de  sorocul  alcătuirii  noului  buget.  De  aceea 
nc  îngăduim  să  le  aducem  aminte  chiriarhilor  noştri  precum  şi 
parlamentarilor  ortodocşi,  să  stea  de  veghe  şi  sâ-şi  pună 
toată  osteneala  pentruca  nedreptatea  din  trecut  să  nu  se  mai 
repete  şi  Biserica  neamului  să  nu  mai  fie  batjocorită  de  condu¬ 
cătorii  politici  ai  ţării. 

Altcum  vom  fi  siliţi  să  chemăm  preoţimea  noastră  să  în¬ 
ceapă  lupta  cea  mare  —  pe  alt  u.rîm. 

* 

ABSORBITE  de  preocupările  cotidiane,  multe  organe  de  presă 
nici  n’au  tăiat  !a  răboj  măcar  faptul,  în  aparenţă  neînsemnat, 
că  în  27  August  (stil  vechiu)  a.  c.  Tipografia  Arhidiecezană  din 
Sibiu  a  împlinit  80  de  ani  de  vrednică  existenţă. 

Întemeiată  de  marele  ctitor  de  aşezăminte  bisericeşti  şi 
înţeleptul  cârmuitor  de  neam,  Mitropolitul  de  slăvită  memorie 
Andreiu  Şaguna,  şi  supraveghiată  de  aproape  de  jertfelnicul 
său  întemeietor,  această  tipografie  a  scos  la  iveală  o  nesfârşită 
serie  de  cărţi  de  zidire  sufletească,  gazete  şi  reviste  menite  să 
multiplice  şi  să  împrăştie  gândurile  creştineşti  în  sufletele  fiilor 
neamului  nostru  nu  numai  din  Ardeal,  ci  din  tot  cuprinsul  pă¬ 
mântului  românesc.  A  fost  80  de  ani  dearândul  un  nesecat  izvor 
de  lumină. 

Odată  cu  urările  de  viaţă  îndelungată  ce  i  le  facem  acestei 
instituţii  se  cade  să  ne  aducem  aminte  cu  omagială  smerenie 
şi  recunoştinţă  —  de  marele  ei  întemeietor,  care  şi  de  dincolo 
de  groapă  ne  îndrumează  strădaniile  noastre  prin  faptele  nepieri¬ 
toare  ce  le-a  săvârşit  în  viaţă. 

* 

ZIARUL  „Cuvântul"  (Nr.  1938)  publică  un  memoriu  recent  al 
P.  S.  Episcop  Visarion  al  Hotinului  asupra  situaţiei  [Bisericii 
ortodoxe  din  România  şi  asupra  necesităţii  reorganizării  Insti¬ 
tuţiei  sacre. 

După  părerea  P.  S.  Visarion  „Biserica  noastră  româna 
ortodoxă  se  găseşte  într’o  cumplită  stare  de  lâncezire,  provenită 
din  desorganizarea  ei  şi  din  lipsa  unei  cârmuiri  vigilente".  Este, 
de  bună  seamă,  o  exagerare.  O  exagerare  izvorâtă  dintr’un 
pesimism  descurajant  şi  păgubitor.  Tocmai  de  aceea  am  îi  dorit 
ca  memoriul  înaltului  ierarh  să  fi  fost  desbătut  numai  în  aşe¬ 
zământul  căruia  i  se  adresează  (Sf.  Sinod]  şi  să  nu  fi  fost  dat 
publicităţii,  pentruca  duşmanii  Bisericii  noastre  să-şi  facă  din  el  o 
armă  de  luptă. 

Dar  în  definitiv  nu  despre  asta  vrem  să  vorbim.  Ci  cu 
totul  despre  altceva. 

P.  S.  Visarion  spune,  între  altele,  că  insuficienţa  pregătirii 
clerului  nostru  se  datoreşte  în  mare  parte  faptului,  că  şcoalele 
teologice  „nu  aparţin  Bisericii,  ci  —  închipuiţi-vă  —  statului". 
Noi  ne  bucurăm,  că  P.  S.  Visarion  face  această  constatare,  pe 
care  noi  am  făcut-o  de  multă  vreme  şi  în  mai  multe  rânduri. 
Şcoalele  teologice  trebue  să  stea  sub  oblăduirea  esclusivă  a 
Bisericii.  Aşa  e  firesc.  Aşa  prevede  şi  legea  de  organizare 
unitară  a  Bisericii  române.  Noi  ştim  însă  ce  i  se  va  întâmpla 
P.  Sfinţiei  Sale,  susţinând  cu  toată  dreptatea  această  teză.  1  se 
va  întâmpla,  ce  ni  s’a  întâmplat  şi  nouă :  va  fi  acuzat  de  păr. 
proî.  Popescu-Mălăeşti  şi  de  tovărăşii  sf.  Sale,  că  vrea  separaţia 
Bisericii  de  Stat,  visează  la  cesaro-papism,  şi-aşa  mai  departe. . . 

* 

CĂTRE  sfârşitul  anului  trecut  s'a  stins  la  vârsta  de  76 
ani  savantul  profesor  dela  universitatea  din  Leipzig  Rudolf 
Kittel.  Prin  activitatea  sa  literară  Kittel  rămâne  unul  dintre  cei 
mai  mari  bărbaţi  de  ştiinţa  Vechiului  Testament.  Amintim  dintre 
operile  cu  cari  a  cinstit  scrisul  teologic,  următoarele: 

1.  Anfăngc  der  hebraischen  Geschichtsbetrachtung  in  A,  T. 

2.  Die  Psalmen. 

3.  Die  orientalischen  Ausgrabungen  und  die  ăltere  bibli- 
sche  Geschichte. 

4.  Studien  zur  Hebraischen  Arăologie  und  Religionsge- 
schichte. 

5.  Die  Religion  des  Volkes  Israel. 

6.  Dic  hellenist.  Mysterienreligion  und  das  A.  T. 

7.  Die  Alttestamentliche  Wissenschaft. 

8.  Gestalten  und  Gedanken  in  Israel. 

9.  Geschichte  des  Volkes  Israel. 

i  10.  Bibiia  Hebraica  (cea  mai  bună  ediţie  critică  la  textul 
original  al  cărţilor  Vechiului  Testament). 

A  făcut  studii  asupra  Cărţilor  Cronicilor,  împăraţilor  etc. 

* 

MINISTERUL  instrucţiunii  publice  elen  a  luat  dispoziţia  ca 
nici  un  supus  grec  să  nu  mai  poată  fi  înscris  la  o  şcoală  străină 
din  ţară  fără  dovada  că  a  făcut  măcar  şase  clase  primare  la 
o  şcoală  de  stat.  Măsura  a  fost  luată  pe  urma  faptului  că  în 
şcoalele  catolice-străine,  surprinzător  de  numeroase  faţă  de 
puţinii  catolici  din  republica  elenă,  se  face  o  intensă  şi  păgu¬ 
bitoare  propagandă  „împotriva  sentimentului  naţional  şi  religios 
al  elinismului". 

Cu  alte  cuvinte  preoţii  catolici  fac  prozelitism  pentru  pa- 
pistăşie  şi  în  Grecia.  Cu  mijloacele  şi  cu  metodele  de  cari 
uzează  la  noi.  Guvernul  elen  însă  este  atât  de  patriot  şi  de 
înţelept  să  aducă  la  simţul  realităţii  pe  zeloşii  apostoli  nepoftiţi. 
Câtă  vreme  guvernul  nostru  îi  decorează  şi  le  creiază  condiţii 
privilegiate  pentru  propaganda  lor  în  mijlocul  naţiei  ortodoxe. 

Adevărat  că  în  Grecia  ministru-preşedinte  e  Venizelos,  iar 
la  culte  şi  instrucţie  publică  nu  există  nici  un  vice-ministru  de 
talia  dlui  Z.  Pâclişanu  al  nostru. 

* 

LA  mănăstirea  H.-Bodrog  de  lângă  Arad  s’au  făcut  şi  în 
vara  aceasta  câteva  impresionante  pelerinagii.  Credincioşii  din 
depărtări  mari  au  alergat  Ia  sfântul  locaş  să-şi  învioreze  sufletul, 
în  atmosfera  de  cucernicie  ortodoxă,  cu  înţeleptele  învăţături 
ieşite  din  gura  propoveduitorilor  Bisericii  şi  cu  rugăciunile  făcute 
de  preoţii  slujitori  în  sobor;  au  venit  să-şi  mărturisească  pă¬ 
catele  şi  să  se  împărtăşească,  spre  curăţirea  sufletului,  cu  scump 
sângele  şi  trupul  Izbăvitorului.  Pelerinagiile  organizate  cu  atâta 

înţeleaptă  stăruinţă  de  1.  P.  C.  Sa  Arhim.  Policarp  Moruşca,  sta¬ 
reţul  mănăstirii  Bodrogului,  sunt  un  excelent  mijloc  de  recon- 
fortare  religioasă.  Şi  bucuria  noastră  este  cu  atât  mai  mare, 
cu  cât  frumoasa  datină  înteţită  de  câţiva  ani  în  mănăstirea  din 
eparhia  P.  S.  Grigorie,  a  trecut  cu  aceleaşi  frumoase  rezultate  şi 
la  mănăstirile  din  eparhia  Orăzii  şi  Clujului  de  sub  înţeleaptă 
păstorire  a  PP.  SS.  LL.  Roman  Ciorogariu  şi  Nicolae  ivan,  unde 
de  curând  s’a  întemeiat  ori  s’a  reîntemeiat  câte  un  sfânt  lăcaş 
mănăstiresc. 

* 

PRIN  circulara  Sf.  Sinod  Nr.  5870/930  se  „atrage  luarea 
aminte,  că  în  conformitate  cu  prevederile  legii  de  organizare 
(Art.  35  din  Statut)  nu  este  îngăduit  a  hirotonisi  preoţi  pentru 
parohiile  urbane  decât  candidaţi  licenţiaţi  ai  Facultăţilor  de  teo¬ 
logie  sau  absolvenţi  ai  Academiei  de  teologie.  Insă  aceştia  din 
urmă  trebue  să  poseadă  ca  bază  a  studiilor  lor  bacalaureatul 
de  liceu,  sau  diploma  de  absolvire  a  unui  seminar  teologic". 

Publicând  această  ştire  „Graiul  Vremii*,  care-şi  zice  pompos 
„organ  al  Asociaţiei  generale  a  clerului  ortodox  român",  face 
următorul  comentar  menit  să  tulbure  conştiinţa  de  dreptate  a 
oricărui  om  înzestrat  cu  un  dram  de  bun  simţ: 

„Dar  dacă  se  are  în  vedere  calificaţia  de  studii,  minimum 
absolvenţa  unei  Academii  de  teologie,  atunci  dreptatea  ar  cere, 
ca  să  fie  admis  a  ocupa  parohie  urbană  orice  student  al  Fa¬ 
cultăţilor  de  teologie,  care  şi-a  trecut  examenul  1  general,  fiindcă 
absolvenţa  căpătată  ia  o  Academie  Teologică  este  egală  cu  tre¬ 
cerea  primului  examen  general  la  o  Facultate  de  teologie.  (Vezi 
hotărârea  (!)  Facultăţii  de  Teologie"). 

„Ar  urma  deci  să  fie  admişi  cel  puţin  absolvenţii  de  Fa¬ 
cultate...  cu  toate  că  nu  şi-au  dat  încă  licenţa,  alături  de  ab¬ 
solvenţii  de  Academii  de  teologie,  inferiori  ca  studii". 

Şi  redactorul  ocazional  al  „Graiului  Vremii"  iscăleşte: 
Fă-mă  Doamne  Absolvent  de...  Academie! 

Noi,  mărturisim  sincer,  îi  dorim  improvizatului  redactor  cam 
acelaş  lucru :  să-i  lumineze  Dumnezeu  mintea  şi  să-i  dea  măcar 
atât  bun  simţ  cât  are  un  absolvent  de  seminar;  căci  suntem  si¬ 
guri,  că  atunci  nu  se  va  mai  încumeta  să  debiteze  asemenea 
inepţii  menite  să  compromită  organul  „Asociaţiei  generale  a 
clerului  ortodox  român". 

Deocamdată  ne  luăm  îngăduinţa  frăţească  de  a  spune 
noului  redactor  al  „Graiului  Vremii"  ce  însemnează  absolvenţa 
unei  Academii  teologice  din  Ardeal:  Însemnează  examenele 
anuale  din  toate  materiile  ce  se  propun  în  cei  patru  ani  de 
studiu;  însemnează  examenul  1  fundamental  la  sfârşitul  anului 
11  şi  examenul  II  fundamental  (general)  dela  sfârşitul  anului  IV ; 
plus  examenul  de  diplomă  (licenţă). 

Ce’nsemnează  absolvenţa  unei  Facultăţi  de  teologie  —  n’o 
spunem.  Nici  nu  e  necesar,  presupunând  că  recentissimul  re¬ 
dactor  al  „Graiului  Vremii”  este  cel  puţin  licenţiat  în  teologie. 
Fiindcă  de  cumva  D-sa  se  găseşte  abia  pela  1  examen  ge¬ 
neral  al  Facultăţii,  atunci  problema  se  simplifică:  Atunci  înţe¬ 
legem  geneza  aşa  de  înflăcăratei  apărări  ce-o  susţine  în  inte¬ 
resul  colegilor  săi  (pe  cari  noi,  fireşte,  îi  stimăm  după  cuviinţă). 
Dar,  în  acelaş  timp,  pentru  cazul  acesta,  ne  îngăduim  un  sfat 
frăţesc:  Să  se  lase  de  gazetărie  şi  să-şi  vadă  de  restul  exa¬ 
menelor.  E  şi  mai  frumos,  şi  mai  profitabil. 

* 

GUVERNUL  din  Rusia  roşie  îşi  continuă  persecuţia 
cruntă  împotriva  religiei.  După  un  ordin  recent  al  sovietelor, 
ordin  publicat  şi  de  oficiul  extern  al  Angliei,  în  Rusia  se  pedep¬ 
seşte  cu  muncă  silnică  de  un  an  oricine  dă  instrucţie  religioasă 
copiilor,  încearcă  să  întărească  sentimentul  lor  religios  prin  orice 
mijloace,  face  slujbe  religioase,  sau  scoate  la  vedere  publică 
icoane  sau  alte  obiecte  sacre.  Preoţii  şi  călugării  sunt  despo¬ 
iaţi  de  drepturi  politice.  Pentru  a  micşora  criza  de  hârtie  se 
adună  Bibliile  şi  toate  cărţile  de  cuprins  religios,  spre  a  fi  pre¬ 
lucrate.  La  Leningrad  e  vorba  să  se  înfiinţeze  o  universitate  cu 
patru  facultăţi  menite  să  pregătească  exclusiv  pe  apostolii 
ateismului,  cari  vor  lupta  cu  toate  mijloacele  pentru  stârpirea 
sentimentului  religios  din  sufletele  mujicilor  mici  şi  mari. 

Sunt  eforturile  desnădăjduite  ale  unor  nebuni,  cari  au  de¬ 
clarat  răsboiu  lui  Dumnezeu.  De  aceea  căderea  lor  va  fi  mare. 

N.  c. 


352 

M. 


